Návrh NARIADENIE EURÓPSKEHO PARLAMENTU A RADY o produkcii rastlinného rozmnožovacieho materiálu a jeho sprístupňovaní na trhu (právna úprava v oblasti rastlinného rozmnožovacieho materiálu) /* COM/2013/0262 final - 2013/0137 (COD) */





DÔVODOVÁ SPRÁVA 1. KONTEXT NÁVRHU Rastlinný rozmnožovací materiál je základným vstupom pre produktivitu, rozmanitosť a zdravie, ako aj pre kvalitu poľnohospodárstva a záhradníctva, výrobu potravín a krmív a pre naše životné prostredie. Lesy pokrývajú rozsiahle územie Únie a plnia mnohorakú sociálnu, hospodársku, environmentálnu, ekologickú a kultúrnu funkciu. Súčasné právne predpisy EÚ o sprístupňovaní rastlinného rozmnožovacieho materiálu na trhu sa zakladajú na dvoch hlavných pilieroch. Sú nimi registrácia odrôd/materiálu a certifikácia jednotlivých dávok rastlinného rozmnožovacieho materiálu rastlinných druhov, ktoré sú uvedené v smerniciach (ďalej len „zapísané druhy EÚ“). V návrhu sa konsolidujú a aktualizujú právne predpisy o uvádzaní rastlinného rozmnožovacieho materiálu na trh tak, že sa ruší a nahrádza týchto 12 smerníc: smernica Rady 66/401/EHS o uvádzaní osiva krmovín na trh, smernica Rady 66/402/EHS týkajúca sa obchodovania s osivom obilnín, smernica Rady 2002/53/ES o spoločnom katalógu odrôd poľnohospodárskych rastlinných druhov, smernica Rady 2002/54/ES o obchodovaní s osivom repy, smernica Rady 2002/55/ES o obchodovaní s osivom zelenín, smernica Rady 2002/56/ES o obchodovaní so sadivom zemiakov, smernica Rady 2002/57/ES o obchodovaní s osivom olejnín a priadnych rastlín, smernica Rady 68/193/EHS o obchodovaní s materiálom na vegetatívne rozmnožovanie viniča, smernica Rady 1998/56/ES o obchodovaní s množiteľským materiálom okrasných rastlín, smernica Rady 92/33/EHS o uvádzaní do obehu množiteľského a sadivového zeleninového materiálu, iného ako osivo, smernica Rady 2008/90/ES o uvádzaní množiteľského materiálu ovocných drevín a ovocných drevín určených na výrobu ovocia do obehu, a smernica Rady 1999/105/ES z 22. decembra 1999 o uvádzaní množiteľského materiálu lesných kultúr na trh. Väčšina smerníc Rady týkajúcich sa sprístupňovania rastlinného rozmnožovacieho materiálu na trhu bola prijatá už v období od roku 1966 do roku 1971 a niektoré smernice sú novšie. Staršie smernice boli často podstatným spôsobom aktualizované, a tak vznikla potreba zabezpečiť ich prehľadnosť a transparentnosť. V dôsledku tohto vývoja sa uvedené smernice značne odlišujú, a to nielen z odborného hľadiska, z ktorého vychádzajú, ale aj z hľadiska prístupov, ktoré sa v nich stanovujú, počnúc úradnými kontrolami produktov až po úradný dohľad nad uplatňovanými postupmi. Pre príslušné orgány je veľmi náročná najmä kontrola produktov. Zložitosť a fragmentácia súčasných právnych predpisov môžu takisto viesť k pretrvávajúcim neistotám a ich odlišnému vykonávaniu v jednotlivých členských štátoch. Tak sa vytvárajú nerovnaké podmienky pre profesionálnych prevádzkovateľov na jednotnom trhu. Je potrebné harmonizovať vykonávanie právnych predpisov, znížiť náklady a administratívne zaťaženie a podporiť inovácie. Takisto je dôležité prispôsobiť sa technickému pokroku v oblasti šľachtenia rastlín a rýchlemu rozvoju európskeho a svetového trhu s rastlinným rozmnožovacím materiálom. V dôsledku všetkých uvedených potrieb je aktualizácia a modernizácia legislatívneho rámca nevyhnutná. Cieľ zameraný na zachovanie poľnohospodárskej biodiverzity in situ by sa mal ďalej posilňovať. Nedostatočná horizontálna koordinácia s ostatnými právnymi predpismi, politikami a stratégiami EÚ takisto predstavuje prekážku ich efektívnejšieho vykonávania. V posledných rokoch sa poľnohospodárska politika v EÚ vníma ako strategicky dôležitá pre potravinovú bezpečnosť a bezpečnosť potravín, nutričnú hodnotu potravín, životné prostredie, biologickú diverzitu a zmenu klímy. Do centra záujmu sa dostalo „udržateľné zintenzívňovanie" a ekologizácia produkcie potravinových plodín, pri ktorých sa výnosy zvyšujú bez nepriaznivých vplyvov na životné prostredie a bez kultivácie ďalšej pôdy. Pre dosiahnutie tohto cieľa sú právne predpisy o rastlinnom rozmnožovacom materiáli rozhodujúce. V stratégii lesného hospodárstva EÚ sa zdôrazňuje význam viacúčelovej úlohy lesov a ich udržateľného obhospodarovania. Je potrebná súdržnosť a synergie s právnymi predpismi v oblasti zdravia rastlín vzťahujúcimi sa na kontroly zamerané na zdravie rastlín, ktoré sú súčasťou procesu certifikácie rastlinného rozmnožovacieho materiálu, alebo integrácia všeobecných zásad týkajúcich sa úradných kontrol zahrnutých v nariadení (ES) č. 882/2004 o úradných kontrolách. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Posúdenie vplyvu tohto návrhu je založené na výsledkoch hodnotenia právnych predpisov EÚ o uvádzaní osiva a rastlinného množiteľského materiálu (teraz rastlinný rozmnožovací materiál) na trh, ktoré v rokoch 2007 – 2008 vykonalo Konzorcium pre hodnotenie potravinového reťazca (Food Chain Evaluation Consortium, FCEC), a na výsledkoch štúdie o registrácii odrôd, ktorú uskutočnilo uvedené konzorcium v prvej polovici roka 2010. Okrem toho je založené na rozsiahlom prieskume všetkých zainteresovaných strán, najmä príslušných orgánov v členských štátoch, zástupcov súkromného sektora na úrovni EÚ a na vnútroštátnej úrovni, príslušných medzinárodných normalizačných orgánov, mimovládnych organizácií a Úradu Spoločenstva pre odrody rastlín (CPVO). V rokoch 2009 – 2011 sa konalo niekoľko stretnutí horizontálnej pracovnej skupiny Komisie, ktorých predmetom boli všetky druhy rastlín. V máji 2011 sa štyri pracovné skupiny vytvorené počas maďarského predsedníctva zaoberali konkrétnymi témami. Okrem toho sa Komisia v období rokov 2009 – 2011 viackrát radila s pracovnou skupinou pre „osivo a množiteľský materiál“ poradnej skupiny pre potravinový reťazec a zdravie zvierat a rastlín. Dňa 18. marca 2009 sa uskutočnila otvorená konferencia pod názvom „Zabezpečenie dostupnosti osiva v 21. storočí“ s cieľom prezentovať a prediskutovať výsledky hodnotenia s rôznymi zainteresovanými stranami. Napokon, v období od 19. apríla do 30. mája 2011 prebehol internetový prieskum zainteresovaných strán, v ktorom sa použil dotazník „interaktívnej tvorby politiky“ na zber pripomienok k dokumentu „Možnosti a analýzy“. V prieskume odpovedalo 257 respondentov predstavujúcich rôzne skupiny zainteresovaných strán. Hlavným cieľom konzultácií bolo získať názory na dané predpisy, na uplatňovanie súčasných právnych predpisov a na potrebu ich úpravy. Zainteresované strany boli vo všeobecnosti spokojné so zásadami, z ktorých vychádzajú v súčasnosti platné smernice, ale podporili zámer Komisie tieto právne predpisy zrevidovať. Zistilo sa, že priestor na zlepšenie existuje najmä v otázke zjednodušenia právnych predpisov, zníženia nákladov a zvýšenia efektívnosti, väčšej flexibility profesionálnych prevádzkovateľov, úrovne harmonizácie medzi členskými štátmi, úlohy okrajových segmentov trhu a novovznikajúcich trhov, ako aj v otázke zachovania poľnohospodárskej biodiverzity a genetických zdrojov rastlín. Zachovanie všeobecných zásad platných právnych predpisov, najmä postupov pre registráciu odrôd a certifikáciu osivových dávok pred uvedením na trh, získalo silnú podporu väčšiny zainteresovaných strán. V prípade právnych predpisov EÚ o lesnom reprodukčnom materiáli žiadali zainteresované strany takisto zachovanie súčasného prístupu. V posúdení vplyvu boli označené nasledujúce hlavné osi, podľa ktorých je potrebné zmeniť systém tak, aby vyhovoval meniacim sa hospodárskym, environmentálnym, sociálnym a vedeckým podmienkam: i) zjednodušenie základných právnych aktov (z 12 smerníc na jedno nariadenie), ii) návratnosť nákladov a zlepšenie účinnosti a efektívnosti systému a iii) horizontálna koordinácia s novými, už prijatými politikami EÚ. V záujme zlepšenia efektívnosti systému a súčasného zachovania záruk vysokej kvality rastlinného rozmnožovacieho materiálu, konkurencieschopnosti, ako aj riešenia nových výziev, medzi ktoré patrí napr. biologická diverzita, sa skúmajú rôzne spôsoby, ako je zvýšená flexibilita, deregulácia alebo centralizácia. Na základe uvedených troch osí sa identifikovalo päť možností politiky. Zjednodušenie právnych predpisov a návratnosť nákladov sú v prípade všetkých piatich možností konštantné. V rámci rôznych možností sa podrobne riešia otázky súvisiace s MSP a mikropodnikmi. Cieľom je najmä zabezpečiť, aby tieto podniky mali prístup k verejným službám pri vykonávaní určitých úloh, ktoré nemôžu vykonávať samostatne, a ďalej rozvíjať ich flexibilitu, aby získali lepší prístup na trh s rastlinným rozmnožovacím materiálom. Osobitná pozornosť sa venuje rovnováhe medzi prenosom operatívnych úloh a udržaním kvality rastlinného rozmnožovacieho materiálu. V závere posúdenia vplyvu sa uvádza, že cieľ zameraný na efektívnu, účinnú a koherentnú revíziu právnych predpisov nie je možné dosiahnuť, ak sa uplatní len jedna z uvedených možností. V súlade so stanoviskom zainteresovaných strán sa navrhuje uplatniť preferovanú možnosť, ktorá zahŕňa aj prvky možností č. 2, 4 a 5. V návrhu sa preto vytvára prostredie, ktoré poskytuje profesionálnym prevádzkovateľom a spotrebiteľom právnu istotu a záruku vysokej kvality rastlinného rozmnožovacieho materiálu, a zároveň zabezpečuje konkurenčnú výhodu na vnútornom a svetovom trhu. Účelom tejto kombinácie je dosiahnuť rovnováhu medzi flexibilitou pre profesionálnych prevádzkovateľov (možnosti č. 2 a 4), biologickou diverzitou (možnosť č. 4) a potrebou prísnych požiadaviek na zdravie a kvalitu (prvky možností č. 2 a 5), aby mohol trh riadne fungovať a aby bol rastlinný rozmnožovací materiál trvale kvalitný a zdravý. S tým sú spojené prvky, ktoré umožňujú menej významným plodinám alebo plodinám určeným na špecifické využitie bezproblémový prístup k špecifickým alebo malým trhovým segmentom, ktorý je však podmienený splnením minimálnych povinností súvisiacich so zabezpečením vysledovateľnosti, zdravia a informovanosti spotrebiteľov tak, aby sa vytvorili rovnaké podmienky pre všetkých profesionálnych prevádzkovateľov. 3. PRÁVNE PRVKY NÁVRHU Cieľom návrhu je nahradiť súčasných 12 smerníc jediným navrhovaným nariadením. 3.1. Časť I – Všeobecné ustanovenia Rozsah pôsobnosti navrhovaného nariadenia sa vzťahuje na všetky typy rastlinného rozmnožovacieho materiálu. Jeho najväčšia časť však zahŕňa druhy, na ktoré sa v súčasnosti uplatňuje 12 smerníc (tzv. „zapísané druhy“). Avšak v záujme objasniť a zharmonizovať prístupy, ktoré v súčasnosti uplatňujú jednotlivé členské štáty v prípade iných druhov, t. j. druhov rastlín, ktoré nie sú uvedené v zozname a na ktoré sa teda súčasné smernice nevzťahujú, sa aj na tieto druhy budú vzťahovať určité základné pravidlá (pozri časť III hlavu III). S cieľom zohľadniť potreby producentov a požiadavky na flexibilitu a proporcionalitu sa toto nariadenie nevzťahuje na rastlinný rozmnožovací materiál určený na testovanie a vedecké účely a na šľachtiteľské účely (selekciu). Okrem toho by sa nemalo uplatňovať na materiál určený pre genetické banky, organizácie a siete ex-situ a in-situ alebo v nich udržiavaný, ani na zachovanie genetických zdrojov na farmách podľa národných stratégií na zachovanie genetických zdrojov. Z rozsahu pôsobnosti tohto nariadenia je vylúčený aj rastlinný rozmnožovací materiál vymieňaný v naturáliách medzi dvoma osobami, ktoré nie sú profesionálni prevádzkovatelia. Pokiaľ ide o vymedzenie pojmov, hlavnou zmenou je zavedenie spoločného výrazu, ktorý pokrýva všetok rastlinný rozmnožovací materiál, či už vo forme osív alebo iných typov rastlinného množiteľského materiálu. Rastlinný rozmnožovací materiál sa definuje ako rastliny alebo časti rastlín vhodné a určené na produkciu alebo reprodukciu celých rastlín. Patria sem aj sadenice. Všetky tieto typy rastlinného rozmnožovacieho materiálu podliehajú spoločným zásadám týkajúcim sa ich produkcie s cieľom sprístupňovať ich na trhu, ako aj ich sprístupňovania na trhu. 3.2. Časť II – Profesionálni prevádzkovatelia Keďže podľa tohto nariadenia nie sú vo vymedzení pojmu „prevádzkovateľ“ zahrnuté súkromné osoby, používa sa výraz „profesionálny prevádzkovateľ“. Na profesionálnych prevádzkovateľov sa vzťahuje jedno vymedzenie pojmu a na účely uľahčenia kontrol sa registrujú. Tento register sa zjednotí s registrom zriadeným v zmysle [názov nového nariadenia o zdraví rastlín]. Pre profesionálnych prevádzkovateľov sa stanovia základné povinnosti v súvislosti s identifikáciou rastlinného rozmnožovacieho materiálu, ktorý produkujú alebo sprístupňujú na trhu, vedením záznamov, napomáhaním kontrol a udržiavaním materiálu. Vysledovateľnosť každého rastlinného rozmnožovacieho materiálu sa zabezpečí tak, že profesionálni prevádzkovatelia budú mať povinnosť disponovať náležitými informáciami už v štádiu predchádzajúcom ich obchodné činnosti, ako aj počas ďalšej fázy, ktorá nasleduje po nich. 3.3. Časť III – Rastlinný rozmnožovací materiál iný ako lesný reprodukčný materiál Hlava I Všeobecné ustanovenia V tejto hlave sa vymedzujú pojmy odroda a jej udržiavanie, odroda s úradným popisom alebo odroda s úradne uznaným popisom, klon a rôzne kategórie uvádzané na trh. Hlava II Produkcia zapísaných druhov a ich sprístupňovanie na trhu Celkovo sa v súvislosti s registráciou odrôd/materiálu a certifikáciou/inšpekciou dávok pred sprístupňovaním na trhu zachová základný prístup. Profesionálnym prevádzkovateľom sa však poskytne väčšia flexibilita, aby sa mohli rozhodnúť, či vykonajú skúšku potrebnú na registráciu odrôd alebo inšpekcie, odber vzoriek a analýzu rastlinného rozmnožovacieho materiálu na certifikáciu pod dozorom príslušných orgánov. Okrem toho sa budú prijímať sekundárne akty, ktorými sa stanovia špecifické požiadavky na produkciu a sprístupňovanie určitých druhov a ich kategórií (predzákladný, základný, certifikovaný a štandardný materiál) na trhu. Je dôležité zvýšiť flexibilitu v uskutočňovaní zmien v dôsledku vedeckého a technického vývoja a súčasne rešpektovať proporcionalitu a udržateľnosť regulačného prístupu. Požiadavky na sprístupňovanie rastlinného rozmnožovacieho materiálu na trhu možno zhrnúť takto: – patrí k odrode alebo klonu registrovanému v súlade s ustanoveniami tohto nariadenia, – spĺňa osobitné požiadavky prijaté na uvádzanie príslušnej kategórie pre dané rody a druhy na trh, – nesie úradnú návesku pre predzákladný, základný alebo certifikovaný materiál alebo v prípade štandardného materiálu návesku prevádzkovateľa, – spĺňa požiadavky na manipuláciu, – spĺňa požiadavky na certifikáciu a identifikáciu. Povinnosť registrovať odrody sa nevzťahuje na podpníky, ktoré nespĺňajú podmienky odrody. Okrem toho, s cieľom zaviesť flexibilitu vzhľadom na budúci vedecký a technický vývoj by sa heterogénny materiál, ktorý nezodpovedá vymedzeniu pojmu „odroda“, mohol za určitých podmienok vyňať z požiadavky, aby patril k registrovanej odrode. Takisto je stanovená osobitná výnimka pre rastlinný rozmnožovací materiál zastupujúci okrajový segment trhu. Určité rody a druhy rastlinného rozmnožovacieho materiálu, ktoré sú uvedené v platných smerniciach, by mali naďalej podliehať zvýšeným požiadavkám na produkciu a sprístupňovanie na trhu (zapísané druhy). Je však potrebné stanoviť kritériá pre rozhodovanie o týchto rastlinných druhoch. Do tohto zoznamu by mali byť zahrnuté rody alebo druhy rastlín, ktoré predstavujú významnú oblasť a hodnotu produkcie a ktoré produkuje a sprístupňuje na trhu značný počet profesionálnych prevádzkovateľov, alebo rody či druhy obsahujúce látky, ktoré si vyžadujú osobitné predpisy na ochranu zdravia ľudí, zvierat alebo životného prostredia. Rastlinný rozmnožovací materiál by sa mal produkovať a sprístupňovať na trhu len ako predzákladný, základný, certifikovaný alebo štandardný materiál, aby sa zabezpečila transparentnosť a aby sa používatelia mohli rozhodovať na základe dostatočných informácií. Je potrebné stanoviť podrobné kritériá, na základe ktorých sa bude rozhodovať, ktoré rody a druhy rastlín sa nesprístupňujú na trhu ako štandardný materiál. Tým sa má zabezpečiť vyššia kvalita a lepšie zdravie, pravosť a vysledovateľnosť rastlinného rozmnožovacieho materiálu, ako aj potravinová a krmivová bezpečnosť. Pre každú z týchto kategórií by sa mali prijať osobitné požiadavky na konkrétne rody a druhy. Naďalej sa budú uplatňovať požiadavky na pravosť, čistotu a zdravie, ako aj ďalšie požiadavky na kvalitu, označovanie, dávky, balenie vrátane malých balení, následné kontrolné testy po certifikácii, porovnávacie testy a skúšky a zmesi. Výnimky V obmedzenej miere by sa mali zachovať súčasné trvalé výnimky týkajúce sa sprístupňovania na trhu zatiaľ nezaregistrovaných odrôd určených na testovanie na farmách a materiálu bez konečnej certifikácie a povoľovania prísnejších vnútroštátnych požiadaviek. Tieto výnimky by mali zahŕňať aj dôležité dočasné výnimky vzťahujúce sa na núdzové opatrenia, dočasné ťažkosti súvisiace s dodávkami a dočasné pokusy. Výnimka pre rastlinný rozmnožovací materiál zastupujúci okrajový segment trhu Mali by sa stanoviť aj primerané a udržateľné pravidlá pre činnosti malého rozsahu súvisiace s rastlinným rozmnožovacím materiálom, ktorý je prispôsobený miestnym podmienkam a sprístupňovaný na trhu v malých množstvách. Takéto odrody by sa mali vyňať z požiadaviek týkajúcich sa registrácie a sprístupňovania na trhu. Tento materiál je vymedzený ako rastlinný rozmnožovací materiál zastupujúci okrajový segment trhu. Výnimka by sa mala týkať napr. poľnohospodárov-šľachtiteľov alebo záhradkárov-šľachtiteľov bez ohľadu na to, či ide o profesionálnych prevádzkovateľov. Mali by sa však stanoviť určité základné pravidlá označovania a vysledovateľnosti materiálu. S cieľom zabrániť zneužívaniu výnimky by mal byť materiál sprístupňovaný na trhu len v balení vymedzenej veľkosti. Dovoz a vývoz Ako základná podmienka pre dovoz z tretích krajín je zachovaný systém rovnocennosti požiadaviek tretích krajín s požiadavkami EÚ. Do rozsahu pôsobnosti nariadenia je však zahrnutý aj vývoz. Vývoz by sa mal uskutočňovať v súlade s právnymi predpismi, normami, kódexom postupov alebo akýmkoľvek iným právnym alebo správnym postupom platným v dovážajúcej tretej krajine. V prípade bilaterálnej alebo multilaterálnej dohody medzi Úniou a treťou krajinou sa vývoz z Únie uskutočňuje v súlade s touto dohodou. Ak takáto dohoda neexistuje, uplatňuje sa dohoda uzavretá medzi profesionálnymi prevádzkovateľmi. Hlava III Produkcia rastlinného rozmnožovacieho materiálu, ktorý nepatrí medzi zapísané rody ani druhy, a jeho sprístupňovanie na trhu Rastlinný rozmnožovací materiál, ktorý nepatrí medzi zapísané rody a druhy, takisto podlieha niekoľkým základným požiadavkám, pokiaľ ide o jeho zdravotný status, spôsobilosť na daný účel, prípadný vhodný odkaz na odrody, identifikáciu príslušného materiálu a dovoz. Hlava IV Registrácia odrôd v národných registroch a v registri Únie Registre odrôd Na to, aby sa odrody sprístupňovali na trhu v celej Únii, musia sa zapísať do národného registra alebo do registra Únie postupom podania žiadosti priamo na Úrade Spoločenstva pre odrody rastlín (Community Plant Variety Office, ďalej len „CPVO“). CPVO bude aktualizovať informácie o všetkých odrodách rastlín, ktoré možno sprístupňovať na trhu v Únii vrátane odrôd registrovaných v národných registroch (databáza Únie pre odrody rastlín). Pre nové vylepšené odrody sa zachová základná požiadavka na odlišnosť, vyrovnanosť a stálosť. Pri skúške vyrovnanosti by sa mal zohľadniť typ odrody a typ reprodukcie. Prostredníctvom sekundárneho aktu možno rozhodnúť, pre ktorý druh rastlín možno stanoviť dodatočné požiadavky týkajúce sa hodnoty pre pestovanie a využitie (ďalej len „hospodárska hodnota“). Členské štáty prijmú podrobnejšie kritériá na skúšku hospodárskej hodnoty týchto druhov rastlín, pokiaľ ide o ich výnos, kvalitatívne vlastnosti, odolnosť a vhodnosť pre systémy produkcie s nízkymi vstupmi vrátane ekologickej produkcie. Preto by sa vzhľadom na špecifické vlastnosti požadované v prípade ekologického poľnohospodárstva mali v metodike a požiadavkách stanovených pre skúšanie odrôd náležite zohľadniť osobitné potreby. Na úrovni EÚ sa stanovia a zharmonizujú pravidlá týkajúce sa udržateľnej hodnoty pre pestovanie tak, že sa prijmú osobitné požiadavky týkajúce sa odolnosti voči špecifickým škodcom, zníženej potreby vstupných zdrojov, zníženého obsahu nežiaducich látok alebo zvýšenej miery prispôsobenia sa rozdielnym agroklimatickým faktorom prostredia. Je to dôležitý nástroj usmerňovania šľachtiteľského procesu tak, aby bol udržateľnejší. Ak odrode bolo udelené právo Únie k odrodám rastlín podľa nariadenia (ES) č. 2100/94 alebo podľa vnútroštátnych predpisov, táto odroda by sa mala považovať za odlišnú, vyrovnanú a stálu a mala by mať vhodné pomenovanie na účely jej registrácie v zmysle tohto nariadenia. Základný princíp používania jedného pomenovania pre jednu odrodu v celej Únii je zachovaný. V určitých špecifických prípadoch budú povolené synonymá. CPVO má najlepšie predpoklady na to, aby mal prehľad o vhodných pomenovaniach odrôd v celej Únii. Z tohto dôvodu a s cieľom zabezpečiť jednotný postup, pokiaľ ide o prideľovanie pomenovaní v celej Únii, by príslušné orgány ešte pred registráciou príslušnej odrody v národnom registri odrôd mali požiadať CPVO o preverenie pomenovania. Nariadením sa stanovujú podrobné požiadavky pre postup registrácie odrôd, pokiaľ ide o podmienky registrácie, predkladanie a obsah žiadostí, formálne a odborné preskúmanie, správy o preskúmaní, rozhodnutia o registrácii, obdobie platnosti a jej obnovenie, zrušenie/vyškrtnutie z registra a udržiavanie odrôd. V záujme jednotného prístupu sa rovnaké pravidlá uplatňujú aj na priame žiadosti o zaregistrovanie odrôd v registri odrôd Únie, ktoré sa predkladajú CPVO. V súvislosti s registráciou v registri odrôd Únie a možnosťou žiadateľa podať odvolanie proti rozhodnutiu CPVO sú stanovené osobitné ustanovenia. Pre registráciu v národných registroch odrôd nie sú stanovené takéto ustanovenia, pretože tieto registre podliehajú vnútroštátnym administratívnym postupom. Každé národné centrum odrodového skúšobníctva bude podliehať auditu CPVO, čo predstavuje novú povinnosť zavedenú s cieľom zabezpečiť kvalitu a harmonizáciu postupov registrácie odrôd v Únii. Skúšobné centrum profesionálnych prevádzkovateľov bude podliehať auditom a schvaľovaniu zo strany vnútroštátnych príslušných orgánov. V prípade priamej žiadosti predloženej úradu CPVO vykoná CPVO audit centier skúšobníctva, ktoré využíva na skúšanie odrôd, a schváli ich. Príslušné orgány a CPVO by mali účtovať poplatky za spracúvanie žiadostí, formálne a odborné preskúmanie vrátane auditov, pomenovanie odrôd, ako aj udržiavanie odrôd za každý rok počas trvania registrácie. V tomto nariadení by sa preto mali stanoviť harmonizované pravidlá pre tieto poplatky. Všeobecná zásada návratnosti nákladov má prednosť. Mikropodniky sú však oslobodené od poplatkov, čím sa plní záväzok Komisie, ktorým je zníženie zaťaženia veľmi malých podnikov v súlade s jej novou politikou zameranou na minimalizáciu regulačného zaťaženia MSP a prispôsobovanie regulácie EÚ potrebám mikropodnikov. Okrem toho poplatok za registráciu odrôd s úradne uznaným popisom a za heterogénny materiál sa zníži tak, aby sa zabezpečilo, že poplatok nepredstavuje prekážku pri registrácii príslušnej odrody alebo materiálu. Staré tradičné odrody V prípade starých odrôd, ako sú odrody na zachovanie (vrátane krajových odrôd) alebo tzv. „amatérske odrody“, by sa mali aj naďalej stanovovať menej prísne požiadavky s cieľom podporiť ich zachovanie na farmách a používanie, ako je v súčasnosti stanovené v zmysle smerníc 2008/62/ES a 2009/145/ES. Odrody sa však budú aj naďalej registrovať na základe „úradne uznaného popisu“, ktorý uznávajú, no nevypracúvajú príslušné orgány. Na účely takéhoto popisu skúšky na odlišnosť, vyrovnanosť a stálosť už nie sú povinné. Úradne uznaný popis je len opisom špecifických vlastností rastlín a ich častí, ktoré sú reprezentatívne pre príslušnú odrodu a umožňujú ju identifikovať, a to aj na základe regiónu pôvodu. Tento opis môže vychádzať zo starého úradného popisu odrody, ktorý v príslušnom čase vypracoval napr. vedecký alebo akademický subjekt alebo organizácia. Presnosť jeho obsahu by sa mala opierať o predchádzajúce úradné inšpekcie, neoficiálne skúšky alebo znalosti získané z praktických skúseností počas pestovania, reprodukcie a používania. Súčasné kvantitatívne obmedzenia sú zrušené. Používatelia sú informovaní o materiáli prostredníctvom návesky, na ktorej je uvedené, že táto odroda je identifikovaná pomocou úradne uznaného popisu a regiónu pôvodu. Rastlinný rozmnožovací materiál, ktorý patrí medzi uvedené odrody, by mal byť sprístupňovaný na trhu len ako štandardný materiál. 3.4. Časť IV – Produkcia lesného reprodukčného materiálu a jeho sprístupňovanie na trhu V právnych predpisoch EÚ sa v súvislosti s lesným reprodukčným materiálom stanovuje osobitný prístup vrátane špecifickej terminológie. Preto sa pre túto oblasť stanovuje samostatná časť, v ktorej je zachovaný súčasný základný prístup. Požiadavky na lesný reprodukčný materiál sa týkajú schvaľovania základného materiálu, zapísania do národného registra a do zoznamu Únie, listu o pôvode, kategórií uvádzaných na trh, oddielov, zmesí, označovania, balenia a stanovenia podmienok rovnocennosti pravidiel pre dovoz s pravidlami EÚ. Okrem toho je potrebné stanoviť tieto pravidlá týkajúce sa výnimiek: povolenie prísnejších vnútroštátnych požiadaviek, zákaz sprístupňovania špecifického lesného reprodukčného materiálu konečným používateľom, pravidlá týkajúce sa dočasných ťažkostí s dodávkami a pravidlá týkajúce sa dočasných pokusov. 3.5. Časť V – Procedurálne ustanovenia Stanovujú sa pravidlá pre delegované akty a postup výboru. 3.6. Časť VI – Záverečné ustanovenia Nariadenie (ES) č. 2100/94 o právach Spoločenstva k odrodám rastlín sa mení, pokiaľ ide o názov a úlohu CPVO. Názov agentúry sa mení v súlade s odporúčaniami medziinštitucionálnej pracovnej skupiny EÚ na „Európsku agentúru pre odrody rastlín“ (European Agency on Plant Varieties, EAPV). Poslanie CPVO je rozšírené aj na oblasť registrácie odrôd, najmä spravovanie registra odrôd Únie a registráciu odrôd rastlín formou priamej žiadosti predloženej CPVO. Okrem toho sú CPVO v rámci jeho nového poslania pridelené mnohé úlohy, ktoré súvisia s poskytovaním odporúčaní k pomenovaniu odrôd, databázou referenčných kolekcií odrôd, harmonizáciou odborného preskúmania odrôd, auditmi centier odborného preskúmania, ako aj úlohy súvisiace s poradenstvom, odbornou prípravou a technickou podporou. Stanovujú sa aj potrebné pravidlá týkajúce sa sankcií. 3.7. Časť VII – Právomoci Únie, subsidiarita a právna forma Právny rámec týkajúci sa rastlinného rozmnožovacieho materiálu je založený na Zmluve o fungovaní Európskej únie (ZFEÚ), článku 43 o vykonávaní spoločnej poľnohospodárskej politiky (SPP). Ciele tejto politiky sú zamerané na zvýšenie poľnohospodárskej produktivity, zabezpečenie primeranej životnej úrovne poľnohospodárskej komunity, stabilizáciu trhov, zabezpečenie dostupnosti dodávok a zabezpečenie toho, aby dodávky boli poskytované spotrebiteľom za primerané ceny. Požiadavky súvisiace s udržateľnosťou poľnohospodárstva boli začlenené prostredníctvom následných revízií SPP. V Lisabonskej zmluve sa poľnohospodárstvo označuje ako oblasť spoločnej právomoci EÚ a členských štátov. Je však zrejmé, že všetky oblasti poľnohospodárskej činnosti, ako aj vedľajšie dodávateľské či ďalšie spracovateľské činnosti sú vo veľkej miere regulované na úrovni EÚ. Znamená to, že stanovovať právne predpisy je najmä úlohou inštitúcií Európskej únie. Návrh má formu nariadenia Európskeho parlamentu a Rady. Iné prostriedky by neboli vhodné, pretože ciele opatrenia možno najefektívnejšie dosiahnuť pomocou plne zharmonizovaných požiadaviek v celej Únii, čím sa zabezpečí voľný pohyb rastlinného rozmnožovacieho materiálu. 4. VPLYV NA ROZPOČET Finančné rozpočtové prostriedky na vykonávanie nariadenia do 31. decembra 2020 sú uvedené v nariadení, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat ako aj zdravia rastlín a rastlinného rozmnožovacieho materiálu. 5. NEPOVINNÉ PRVKY 2013/0137 (COD) Návrh NARIADENIE EURÓPSKEHO PARLAMENTU A RADY o produkcii rastlinného rozmnožovacieho materiálu a jeho sprístupňovaní na trhu (právna úprava v oblasti rastlinného rozmnožovacieho materiálu) (Text s významom pre EHP) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru, so zreteľom na stanovisko Výboru regiónov, konajúc v súlade s riadnym legislatívnym postupom[1], keďže: (1) V nasledujúcich smerniciach sú stanovené pravidlá pre produkciu osív a množiteľského materiálu poľnohospodárskych plodín, zeleniny, viniča, ovocných drevín, lesného reprodukčného materiálu a okrasných rastlín a pre ich uvádzanie na trh: a) smernica rady č. 66/401/EHS zo 14. júna 1966 o uvádzaní osiva krmovín na trh[2]; b) smernica Rady 66/402/EHS zo 14. júna 1966 týkajúca sa obchodovania s osivom obilnín[3]; c) smernica Rady 68/193/EHS z 9. apríla 1968 o obchodovaní s materiálom na vegetatívne rozmnožovanie viniča[4]; d) smernica Rady 98/56/ES z 20. júla 1998 o obchodovaní s množiteľským materiálom okrasných rastlín[5]; e) smernica Rady 1999/105/ES z 22. decembra 1999 o uvádzaní množiteľského materiálu lesných kultúr na trh[6]; f) smernica Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov[7]; g) smernica Rady 2002/54/ES z 13. júna 2002 o obchodovaní s osivom repy[8]; h) smernica Rady 2002/55/ES z 13. júna 2002 o obchodovaní s osivom zelenín[9]; i) smernica Rady 2002/56/ES z 13. júna 2002 o obchodovaní so sadivom zemiakov[10]; j) smernica Rady 2002/57/ES z 13. júna 2002 o obchodovaní s osivom olejnín a priadnych rastlín[11]; k) smernica Rady 2008/72/ES z 15. júla 2008 o uvádzaní množiteľského a sadivového zeleninového materiálu iného ako osivo na trh[12]; l) smernica Rady 2008/90/ES z 29. septembra 2008 o uvádzaní množiteľského materiálu ovocných drevín a ovocných drevín určených na výrobu ovocia do obehu[13]; (2) Hlavným cieľom uvedených smerníc je udržateľná poľnohospodárska, záhradnícka a lesnícka produkcia. S cieľom zabezpečiť produktivitu je pre poľnohospodárstvo, záhradníctvo, potravinovú a krmivovú bezpečnosť a pre celkové hospodárstvo najdôležitejšie zdravie, kvalita a rozmanitosť rastlinného rozmnožovacieho materiálu. V záujme zabezpečenia udržateľnosti by sa v právnych predpisoch mala zohľadniť takisto potreba splniť očakávania spotrebiteľov, zabezpečiť prispôsobivosť produkcie rozmanitým poľnohospodárskym, záhradníckym a environmentálnym podmienkam, čeliť problémom súvisiacim s klimatickými zmenami a podporovať ochranu poľnohospodárskej biodiverzity. (3) Vývoj v oblastiach, ako sú poľnohospodárstvo, záhradníctvo, lesníctvo, šľachtenie rastlín a sprístupňovanie rastlinného rozmnožovacieho materiálu na trhu, ukázal, že je potrebné, aby sa právne predpisy zjednodušili a ďalej prispôsobovali vývoju v danom odvetví. Preto by sa uvedené smernice mali nahradiť jediným nariadením o produkcii rastlinného rozmnožovacieho materiálu s cieľom sprístupňovať ho na trhu a o sprístupňovaní rastlinného rozmnožovacieho materiálu na trhu v rámci Únie. (4) Rastlinný rozmnožovací materiál by sa mal vymedziť komplexne, aby zahŕňal všetky rastliny vhodné a určené na produkciu (vrátane reprodukcie v ktoromkoľvek ďalšom štádiu produkcie) celých rastlín. Toto nariadenie by sa preto malo vzťahovať na osivá, ako aj všetky ostatné formy rastlín v ktoromkoľvek štádiu rastu, vhodné a určené na produkciu celých rastlín. (5) Toto nariadenie by malo zahŕňať aj rastlinný rozmnožovací materiál používaný na produkciu poľnohospodárskych surovín určených na priemyselné účely, keďže uvedený materiál predstavuje hlavnú časť niekoľkých odvetví a mal by spĺňať určité normy kvality. (6) Aby sa mohol určiť rozsah jednotlivých ustanovení tohto nariadenia, je potrebné vymedziť pojmy „profesionálny prevádzkovateľ“ a „sprístupňovanie na trhu“. Najmä vzhľadom na vývoj obchodu v rámci tohto odvetvia by vymedzenie pojmu „sprístupňovanie na trhu“ malo byť čo najširšie, aby sa zabezpečili všetky formy transakcií týkajúcich sa rastlinného rozmnožovacieho materiálu. Toto vymedzenie by malo okrem iného zahŕňať osoby, ktoré uzatvárajú zmluvy o predaji na diaľku (napr. elektronicky), a osoby zhromažďujúce zdroje reprodukčného materiálu. (7) Vzhľadom na potreby producentov a požiadavky na flexibilitu a proporcionalitu by sa toto nariadenie nemalo vzťahovať na rozmnožovací materiál určený výlučne na testovanie, vedecké a šľachtiteľské účely, pre genetické banky, organizácie a siete, ktoré sa venujú výmene a zachovávaniu genetických zdrojov (vrátane zachovávania na farme), ani na rozmnožovací materiál vymieňaný v naturáliách medzi inými osobami ako profesionálni prevádzkovatelia. (8) Na produkciu rastlinného rozmnožovacieho materiálu a jeho sprístupňovanie na trhu by sa mala uplatňovať aj smernica 94/62/ES z 20. decembra 1994 o obaloch a odpadoch z obalov[14], nariadenie (ES) č. 338/97/ES z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi[15], smernica Európskeho parlamentu a Rady 2001/18/ES z 12. marca 2001 o zámernom uvoľnení geneticky modifikovaných organizmov do životného prostredia a o zrušení smernice Rady 90/220/EHS[16], nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách[17], nariadenie Európskeho parlamentu a Rady (ES) č. 1830/2003 z 22. septembra 2003 o sledovateľnosti a označovaní geneticky modifikovaných organizmov a sledovateľnosti potravín a krmív vyrobených z geneticky modifikovaných organizmov a ktorým sa mení a dopĺňa smernica 2001/18/ES[18], a nariadenie (EÚ) č. …/… [Úrad pre publikácie, prosím, vložte číslo nariadenia o ochranných opatreniach proti škodcom rastlín]. (9) V záujme zabezpečenia transparentnosti a účinnejších kontrol produkcie a sprístupňovania rastlinného rozmnožovacieho materiálu na trhu by sa profesionálni prevádzkovatelia mali registrovať. S cieľom znížiť administratívnu záťaž pre profesionálnych prevádzkovateľov tým, že sa im umožní zaregistrovať sa len raz v jednom registri, je vhodné, aby sa zaregistrovali vo verejných registroch zriadených členskými štátmi v súlade s nariadením (EÚ) č..../... (Úrad pre publikácie, prosím vložte číslo nariadenia o ochranných opatreniach proti škodcom rastlín). (10) Na zabezpečenie správneho uplatňovania tohto nariadenia by sa mali zaviesť základné povinnosti pre profesionálnych prevádzkovateľov pôsobiacich v oblasti produkcie a sprístupňovania rastlinného rozmnožovacieho materiálu na trhu. (11) Skúsenosti ukázali, že spoľahlivosť a kvalita rozmnožovacieho materiálu sprístupňovaného na trhu môžu byť ohrozené, ak sa nedá vysledovať rozmnožovací materiál, ktorý nespĺňa platné normy. Preto je potrebné zaviesť komplexný systém vysledovateľnosti, ktorý umožní zabezpečiť stiahnutie z trhu alebo informovať spotrebiteľov alebo príslušné orgány. Z tohto dôvodu by malo byť povinné uchovávať potrebné informácie a záznamy o transferoch uskutočnených od profesionálnych používateľov a k nim. Na základe zásady proporcionality by sa toto pravidlo nemalo uplatňovať v prípade, že dodávka je súčasťou sprístupňovania na maloobchodnom trhu. (12) Rastlinný rozmnožovací materiál určitých rodov a druhov by mal podliehať sprísneným požiadavkám týkajúcim sa ich produkcie a sprístupňovania na trhu vzhľadom na ich zvýšený ekonomický, zdravotný alebo environmentálny význam. Tento význam by mal byť určený na základe plochy alebo hodnoty výroby týchto rodov alebo druhov, počtu profesionálnych prevádzkovateľov alebo obsahu látok, ktoré predstavujú potenciálne riziko pre zdravie alebo životné prostredie. Väčšina týchto rodov a druhov je v súčasnosti regulovaná uvedenými smernicami. Tieto rody a druhy by mali byť zapísané do osobitného zoznamu (ďalej len „zapísané rody a druhy“). (13) S cieľom zabezpečiť transparentnosť a umožniť spotrebiteľom, aby sa mohli rozhodovať na základe čo najúplnejších informácií, by sa rastlinný rozmnožovací materiál patriaci do zapísaných rodov a druhov mal produkovať alebo sprístupňovať na trhu len vo vopred vymedzených kategóriách. Tieto kategórie by mali odrážať rôzne úrovne kvality a fázy produkcie a mali by sa označovať ako „predzákladná“, „základná“, „certifikovaná“ a „štandardná“. (14) Na zabezpečenie čo najširšej dostupnosti rastlinného rozmnožovacieho materiálu a čo najväčšieho výberu pre jeho používateľov by profesionálni prevádzkovatelia v zásade mali byť schopní sprístupňovať na trhu rastlinný rozmnožovací materiál patriaci do zapísaných rodov alebo druhov vo všetkých kategóriách. Na zaistenie potravinovej a krmivovej bezpečnosti a dosiahnutie vysokej úrovne pravosti, kvality a zdravia rastlinného rozmnožovacieho materiálu by sa však tento materiál nemal sprístupňovať na trhu ako štandardný materiál, ak sú náklady na certifikáciu primerané týmto cieľom. (15) Rastlinný rozmnožovací materiál patriaci do odrôd s úradne uznaným popisom, ako aj heterogénny materiál a materiál zastupujúci okrajový segment trhu by mal podliehať minimálnym požiadavkám. Preto by sa takýto materiál mal vo všetkých prípadoch vyrábať a sprístupňovať na trhu len ako štandardný materiál. (16) S cieľom umožniť používateľom, aby sa mohli rozhodovať na základe čo najúplnejších informácií o jeho pravosti a vlastnostiach, by sa rastlinný rozmnožovací materiál patriaci do zapísaných rodov a druhov mal produkovať a sprístupňovať na trhu, len ak patrí do odrôd registrovaných v národných registroch odrôd alebo v registri odrôd Únie. (17) S cieľom uľahčiť prispôsobovanie sa vývoju v oblasti šľachtenia rastlín a možným novým technikám by za určitých podmienok mala byť umožnená produkcia heterogénneho rastlinného rozmnožovacieho materiálu, ktorý nespĺňa definíciu odrody v zmysle tohto nariadenia, alebo jeho sprístupňovanie na trhu bez príslušnosti k registrovanej odrode, a dokonca aj vtedy, ak nespĺňa požiadavky týkajúce sa registrácie odrôd, teda požiadavky na odlišnosť, vyrovnanosť a stálosť, alebo požiadavky týkajúce sa uspokojivej hodnoty pre pestovanie alebo udržateľnej hodnoty pre pestovanie. Registrácia takéhoto materiálu by mala zohľadňovať jeho príspevok k zvýšeniu genetickej rozmanitosti poľnohospodárskych plodín, rozšíreniu základne genetických zdrojov a biologickej diverzity v Únii, ako aj k udržateľnosti poľnohospodárstva, a teda aj k prispôsobeniu sa zmene klímy. Metodika registrácie by mala zohľadniť najmä tieto konkrétne charakteristiky a mala by vychádzať zo zásady čo najmenšej záťaže pre prevádzkovateľov, ktorí chcú registrovať takýto materiál. Takisto by bolo vhodné a primerané oslobodiť od tejto požiadavky podpníky, keďže majú značnú obchodnú a praktickú hodnotu pre odvetvia, v ktorých sa používajú, avšak často nespĺňajú definíciu odrody. (18) S cieľom zabezpečiť plnenie platných požiadaviek na kvalitu by sa mali stanoviť pravidlá pre certifikáciu rastlinného rozmnožovacieho materiálu, ako aj pre činnosti zamerané na overenie spoľahlivosti certifikácie v štádiu po certifikácii. Tieto pravidlá by sa mali prispôsobiť technickému a vedeckému vývoju. (19) Požiadavky na kvalitu a certifikačné schémy by mali prihliadať na medzinárodné odporúčania, akými sú pravidlá a predpisy systému certifikácie osiva Organizácie pre hospodársku spoluprácu a rozvoj (OECD), normy Európskej hospodárskej komisie OSN (EHK OSN) týkajúce sa sadiva zemiakov a pravidlá Medzinárodného združenia pre kontrolu osív (ISTA) týkajúce sa odberu vzoriek a testovania. (20) Vzhľadom na prahové množstvá pre prítomnosť škodcov ovplyvňujúcich kvalitu stanovené v nariadení (EÚ) č. …/… (Úrad pre publikácie, prosím, vložte číslo nariadenia o ochranných opatreniach proti škodcom rastlín) o ochranných opatreniach proti škodcom rastlín[19] je vhodné zaviesť podrobné postupy inšpekcie a preskúmania vedúce k jednotnej certifikácii, pokiaľ ide o dodržiavanie požiadaviek prijatých podľa tohto nariadenia a nariadenia (EÚ) č. .../… (Úrad pre publikácie, prosím, vložte číslo nariadenia o ochranných opatreniach proti škodcom rastlín). (21) S cieľom zabezpečiť maximálnu možnú čistotu materiálu a homogénnosť produkcie by sa rastlinný rozmnožovací materiál patriaci do zapísaných rodov alebo druhov mal uchovávať v oddelených dávkach. (22) Vzhľadom na rôznorodosť rastlinného rozmnožovacieho materiálu by profesionálni prevádzkovatelia mali mať možnosť produkovať a sprístupňovať na trhu rastlinný rozmnožovací materiál vo forme jednotlivých rastlín, balení, nádob alebo zväzkov. (23) Mali by sa prijať pravidlá na označovanie rastlinného rozmnožovacieho materiálu zapísaných rodov alebo druhov s cieľom zabezpečiť primeranú identifikáciu tohto materiálu. V prípade materiálu z kategórií, ktoré podliehajú certifikácii, by mali označenie (ďalej len „úradná náveska“) vyhotoviť a umiestniť oprávnení profesionálni prevádzkovatelia, a to pod úradným dohľadom príslušných orgánov. Keďže však určití profesionálni prevádzkovatelia nemusia mať zdroje na vykonávanie certifikačných činností a vydávanie úradných návesiek, malo by sa ustanoviť, že úradné návesky môžu vydať príslušné orgány na žiadosť profesionálnych prevádzkovateľov. (24) V záujme ochrany prírodného prostredia v rámci zachovania genetických zdrojov je žiaduce umožniť miešanie rastlinného rozmnožovacieho materiálu patriaceho do zapísaných rodov alebo druhov s rodmi alebo druhmi, ktoré nie sú zapísané. Takéto zmesi by mali byť povolené len vtedy, ak ich zloženie je prirodzene spojené s určitým regiónom. S cieľom zabezpečiť transparentnosť a lepšiu kontrolu kvality dotknutých zmesí by ich produkcia a sprístupňovanie na trhu mali podliehať povoleniu od príslušných orgánov. (25) Mali by sa prijať pravidlá pre dovoz rastlinného rozmnožovacieho materiálu zapísaných rodov alebo druhov do Únie, ktoré umožnia dovoz iba takého rastlinného rozmnožovacieho materiálu, ktorý spĺňa rovnaké požiadavky na produkciu a kvalitu ako materiál vyprodukovaný a sprístupnený na trhu v Únii. (26) S cieľom zabezpečiť flexibilitu a uľahčiť prispôsobovanie sa profesionálnych prevádzkovateľov a trhov osobitným okolnostiam alebo v prípade dočasných ťažkostí s dodávkami je vhodné stanoviť určité výnimky zo všeobecných pravidiel tohto nariadenia. Tieto výnimky by sa mali udeľovať na základe osobitných podmienok s cieľom predchádzať zneužívaniu a zabezpečiť, aby sa dodržal celkový účel tohto nariadenia. Mali by sa týkať rastlinného rozmnožovacieho materiálu patriaceho do odrôd, ktorých registrácia práve prebieha, rastlinného rozmnožovacieho materiálu, ktorý nemá konečnú certifikáciu alebo nie je certifikovaný ako vyhovujúci platným požiadavkám na klíčivosť. Takisto by mala existovať možnosť prijať núdzové opatrenia na riešenie rizík ohrozujúcich zdravie ľudí, zvierat a rastlín a životné prostredie. (27) Rastlinný rozmnožovací materiál, ktorý sprístupňujú na trhu malí výrobcovia, a to len v obmedzenom množstve (ďalej len „rastlinný rozmnožovací materiál zastupujúci okrajový segment trhu“), by mal byť oslobodený od požiadavky príslušnosti k registrovanej odrode. Táto výnimka je potrebná, aby sa zabránilo neprimeranému obmedzeniu sprístupňovania rastlinného rozmnožovacieho materiálu, ktorý je menej zaujímavý z obchodného hľadiska, ale je dôležitý pre udržanie genetickej rôznorodosti, na trhu. Malo by sa však zaistiť, aby táto výnimka nebola pravidelne využívaná širokým okruhom profesionálnych prevádzkovateľov, ale aby ju využívali len profesionálni prevádzkovatelia, ktorí si nemôžu dovoliť náklady a administratívne zaťaženie spojené s registráciou odrôd. Toto opatrenie je dôležité na to, aby sa predišlo zneužívaniu tejto výnimky a na zabezpečenie uplatňovania pravidiel tohto nariadenia. Rozmnožovací materiál zastupujúci okrajový segment trhu by preto mal byť sprístupňovaný na trhu len profesionálnymi prevádzkovateľmi, ktorí zamestnávajú malý počet osôb a majú malý ročný obrat. (28) Je žiaduce uskutočňovať dočasné pokusy s cieľom hľadať lepšie alternatívy akýchkoľvek opatrení prijatých pre zapísané rody alebo druhy. Pri organizovaní týchto pokusov by sa malo prihliadať na vývoj techník vzťahujúcich sa na produkciu a kontrolu rastlinného rozmnožovacieho materiálu. (29) Rastlinný rozmnožovací materiál zapísaných rodov alebo druhov, ktorý sa vyváža do tretích krajín, by mal byť v súlade s pravidlami pre rastlinný rozmnožovací materiál, ktorý sa produkuje a sprístupňuje na trhu v Únii, s výnimkou prípadov, keď dotknutý materiál podlieha dvojstranným alebo viacstranným dohodám alebo pravidlám tretích krajín. (30) Mali by byť stanovené základné požiadavky pre rastlinný rozmnožovací materiál, ktorý nepatrí do zapísaných rodov alebo druhov, aby sa zabezpečili minimálne normy kvality a identifikácie pri ich produkcii a sprístupňovaní na trhu. (31) S cieľom zabezpečiť, aby všetky odrody mali prístup k registrácii a podliehali spoločným pravidlám a podmienkam, mali by sa stanoviť pravidlá pre registráciu odrôd, ktoré by sa mali uplatňovať na odrody zapísaných rodov alebo druhov, ako aj na odrody druhov, ktoré nie sú zapísané. (32) Doterajšie skúsenosti ukazujú, že niektorí šľachtitelia majú záujem o sprístupňovanie svojich odrôd na celom trhu Únie alebo na jeho väčšej časti. Preto je vhodné poskytnúť šľachtiteľom možnosť registrácie ich odrôd buď v národnom registri odrôd alebo v registri odrôd Únie. Úlohou zaviesť, uverejniť a aktualizovať register odrôd Únie by mala byť poverená Európska agentúra pre odrody rastlín (ďalej len „agentúra“), predtým nazývaná „Úrad Spoločenstva pre odrody rastlín“, ktorá bola ustanovená podľa článku 4 nariadenia Rady (ES) č. 2100/1994 a v súčasnosti je zodpovedná za udeľovanie práv k odrodám rastlín. Činnosti agentúry by teda mali pokrývať všetky aspekty riadenia odrôd rastlín. (33) Odrody by sa v zásade mali registrovať na základe úradného popisu vypracovaného príslušným orgánom alebo agentúrou. V záujme zníženia zaťaženia príslušných orgánov a agentúry a na zabezpečenie flexibility je však vhodné poskytnúť možnosť, aby preskúmania potrebné na vypracovanie úradného popisu mohli vykonávať aj žiadatelia. (34) Okrem základných požiadaviek pre registráciu by odrody patriace do druhov s osobitnou dôležitosťou pre rozvoj poľnohospodárstva a záhradníctva v Únii mali podliehať dodatočným požiadavkám v záujme zabezpečenia uspokojivej a udržateľnej hodnoty pre pestovanie alebo využitie. (35) S cieľom podporiť udržateľný rozvoj, usmerniť šľachtenie rastlín a uspokojiť dopyt šľachtiteľov, výrobcov a spotrebiteľov v súvislosti s týmto typom rozvoja by sa na úrovni Únie mali stanoviť požiadavky zaručujúce udržateľnú hodnotu pre pestovanie. Požiadavky zaručujúce uspokojivú hospodársku hodnotu môžu vypracovať iba členské štáty, a to podľa svojich agroklimatických a poľnohospodárskych podmienok. Príslušné odrody by sa preto mali registrovať len v národných registroch odrôd. Požiadavky zaručujúce uspokojivú hospodársku hodnotu by sa mali týkať výnosov a kvalitatívnych vlastností. Keď členské štáty vypracujú a uplatnia takéto požiadavky, mali by zvážiť obmedzenia, ktoré charakterizujú osobitné postupy využívané v rámci riadenia poľnohospodárstva. Predovšetkým by mali náležite zohľadniť osobitné potreby ekologického poľnohospodárstva, pokiaľ ide o odolnosť a podmienky s nízkymi vstupmi. (36) V súvislosti s Dohovorom o biologickej diverzite, ktorého je Únia zmluvnou stranou, sa Únia zaviazala udržať genetickú rôznorodosť kultúrnych rastlín a ich voľne rastúcich príbuzných druhov a minimalizovať genetickú eróziu. Týmto záväzkom sa dopĺňa cieľ Únie zastaviť stratu biologickej diverzity do roku 2020. V tejto súvislosti by sa mala umožniť produkcia určitých odrôd a ich sprístupňovanie na trhu, aj keď nevyhovujú požiadavkám odlišnosti, vyrovnanosti alebo stálosti, aby sa zabezpečilo ich zachovanie a udržateľné využívanie v záujme podpory udržateľnosti poľnohospodárstva a prispôsobenia sa zmene klímy. Preto by sa tieto odrody mali registrovať iba na základe úradne uznaného popisu. (37) Odrody registrované na základe úradne uznaného popisu by však mali byť produkované v regióne, v ktorom sa historicky pestovali a ktorému sa prispôsobili, aby sa zabezpečila ich pravosť a pridaná hodnota pre zachovanie genetickej rôznorodosti a ochranu životného prostredia. Preto by mali byť zapísané iba do národných registrov odrôd. Z toho istého dôvodu by tieto odrody mali byť sprístupňované a/alebo zhromažďované napríklad v genetických bankách pred nadobudnutím účinnosti tohto nariadenia alebo by mali byť vyškrtnuté z národného registra odrôd alebo registra odrôd Únie dlhšie ako päť rokov v prípade, že tam boli zaregistrované na základe odborného preskúmania ich odlišnosti, vyrovnanosti a stálosti. (38) Mali by sa stanoviť pravidlá týkajúce sa postupov registrácie odrôd a klonov v národných registroch odrôd, aby sa zabezpečili jednotné podmienky pre všetky žiadosti a transparentný rámec pre všetky zainteresované strany. (39) Niektoré odrody, ktoré sa prirodzene prispôsobili miestnym a regionálnym podmienkam a ktorým hrozí genetická erózia alebo ktoré nemajú vlastnú hodnotu pre komerčné pestovanie plodín, ale sú vyšľachtené na pestovanie v určitých podmienkach, už boli zapísané do národných katalógov, zoznamov alebo registrov odrôd podľa článku 3 smernice Komisie 2008/62/ES z 20. júna 2008, ktorou sa stanovujú určité výnimky pre zápis poľnohospodárskych druhov a odrôd, ktoré sú prirodzene prispôsobené miestnym a regionálnym podmienkam a ktorým hrozí genetická erózia, a pre uvedenie osiva a sadiva zemiakov týchto druhov a odrôd na trh[20] a podľa článku 3 ods. 1 smernice Komisie 2009/145/ES z 26. novembra 2009, ktorou sa stanovujú určité výnimky pre schvaľovanie krajových odrôd a odrôd zeleniny, ktoré sa tradične pestovali v určitých oblastiach a regiónoch a sú ohrozené genetickou eróziou, a odrôd zeleniny, ktoré nemajú vlastnú hodnotu pre komerčné pestovanie plodín, ale sú vyšľachtené na pestovanie v určitých podmienkach, a pre uvádzanie osiva týchto krajových odrôd a odrôd na trh[21]. Tieto odrody neboli podrobené úplnému odbornému preskúmaniu, pokiaľ ide o ich odlišnosť, vyrovnanosť alebo stálosť. Preto je vhodné, aby tieto odrody boli registrované v národných registroch odrôd ako odrody s úradne uznaným popisom priamo bez akýchkoľvek ďalších konaní. (40) Register odrôd Únie by mal tiež zahŕňať všetky odrody, ktoré sú registrované v národných registroch odrôd. Týmto spôsobom sa zabezpečí, aby register odrôd Únie poskytoval transparentný prehľad všetkých odrôd registrovaných v Únii. (41) Mali by sa prijať pravidlá registrácie odrôd a klonov v registri odrôd Únie. V záujme konzistentnosti by tieto pravidlá mali byť podobné pravidlám registrácie v národných registroch odrôd. (42) Príslušné vnútroštátne orgány a agentúra by mali vyberať poplatky za spracovanie žiadostí, formálne a odborné preskúmania a za každý rok obdobia registrácie. Bolo by to nevyhnutné z dôvodu zabezpečenia potrebných zdrojov na celkový systém registrácie odrôd a na to, aby náklady na fungovanie tohto systému niesli hlavné subjekty, ktoré majú z registrácie prospech. V tomto nariadení by sa mali stanoviť pravidlá týkajúce sa určovania týchto poplatkov. (43) Na uľahčenie registrácie odrôd, ktoré slúžia na boj proti genetickej erózii v Únii, by členské štáty mali uplatňovať znížený poplatok pre odrody s úradne uznaným popisom a pre heterogénny materiál. Takéto znížené poplatky by mali byť dostatočne nízke na to, aby neodrádzali od sprístupňovania týchto odrôd na trhu ani netvorili jeho prekážku. S cieľom poskytnúť podporu mikropodnikom by tieto mali byť úplne oslobodené od platenia poplatkov. (44) V záujme ochrany obchodných záujmov a duševného vlastníctva profesionálnych prevádzkovateľov by sa výsledky preskúmania a popis genealogických zložiek na žiadosť šľachtiteľa mali považovať za dôverné. V záujme transparentnosti by všetky popisy odrôd zapísaných v národných registroch odrôd alebo v registri odrôd Únie mali byť verejne prístupné. (45) Lesy pokrývajú rozsiahle územie Únie a spĺňajú sociálne, hospodárske, environmentálne, ekologické a kultúrne funkcie. Berúc do úvahy rozmanitosť podmienok charakteristických pre lesy v Únii preto pre rôzne druhy lesov existuje potreba osobitných prístupov a opatrení. (46) Lesný reprodukčný materiál tých druhov stromov a umelých hybridov, ktoré sú dôležité pre potreby lesníctva, by mal byť geneticky vhodný pre miestne podmienky a vyznačovať sa vysokou kvalitou. Pre udržateľné obhospodarovanie lesov je podstatné zachovanie a rozširovanie biologickej diverzity lesov vrátane genetickej rôznorodosti stromov. (47) Mali by sa stanoviť požiadavky na lesný reprodukčný materiál, pokiaľ ide o zdroj reprodukčného materiálu, kategórie, v ktorých sa materiál môže sprístupňovať na trhu, oddiely, označovanie a malé balenia, s cieľom zabezpečiť vhodné normy kvality a obchodovania a prispôsobiť sa technickému a vedeckému vývoju v odvetví. (48) S cieľom zabezpečiť flexibilitu a prispôsobenie sa mimoriadnym okolnostiam by sa pre produkciu lesného reprodukčného materiálu a jeho sprístupňovanie na trhu mali stanoviť výnimky platné za určitých za podmienok. Tieto výnimky by sa mali týkať možnosti členských štátov prijať prísnejšie požiadavky, prípadov dočasných ťažkostí s dodávkami, potreby rýchleho sprístupnenia osiva na trhu, vykonávania dočasných pokusov a prijímania núdzových opatrení. (49) V záujme ochrany a udržateľného využívania genetických zdrojov lesných rastlín by členské štáty mali mať možnosť prijať menej prísne požiadavky na lesný reprodukčný materiál, ktorý sa prirodzene prispôsobil miestnym a regionálnym podmienkam a ktorému hrozí genetická erózia. (50) Príslušné orgány by mali vyberať poplatky za registráciu/schválenie základného lesného materiálu a vydanie listov o pôvode pre lesný materiál získaný z registrovaného/schváleného zdroja reprodukčného materiálu. Bolo by to nutné z dôvodu zabezpečenia potrebných zdrojov pre certifikáciu lesného reprodukčného materiálu a preto, aby príslušné náklady niesli hlavné subjekty, ktoré majú z certifikácie prospech. S cieľom poskytnúť podporu mikropodnikom by tieto mali byť úplne oslobodené od platenia poplatkov. Pravidlá týkajúce sa týchto poplatkov by mali byť stanovené v tomto nariadení, pretože sa týkajú efektívnej produkcie lesného reprodukčného materiálu, jeho registrácie a sprístupňovania na trhu . (51) S cieľom zahrnúť registráciu odrôd medzi úlohy agentúry a zmeniť jej doterajší názov „Úrad Spoločenstva pre odrody rastlín“ je potrebné zmeniť nariadenie (ES) č. 2100/1994. (52) S cieľom zabezpečiť, aby sa ustanovenia príloh tohto nariadenia prispôsobovali technickému a vedeckému vývoju, mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o zmeny príloh tohto nariadenia. (53) S cieľom držať krok s technickým a hospodárskym vývojom v odvetví by sa v súlade s článkom 290 ZFEÚ mala na Komisiu delegovať právomoc prijímať akty, pokiaľ ide o zapísanie tých rodov alebo druhov, ktorých rastlinný rozmnožovací materiál sa nesmie uvádzať na trh ako štandardný materiál. (54) S cieľom držať krok s technickým a hospodárskym vývojom v odvetví by sa v súlade s článkom 290 ZFEÚ mala na Komisiu delegovať právomoc prijímať akty, pokiaľ ide o stanovenie rastlinného rozmnožovacieho materiálu, ktorý sa môže produkovať a sprístupňovať na trhu bez príslušnosti k registrovanej odrode, a požiadaviek na jeho produkciu a sprístupňovanie na trhu. (55) Aby sa zabezpečilo, že rastlinný rozmnožovací materiál zapísaných rodov alebo druhov a určité typy lesného reprodukčného materiálu spĺňajú čo najvyššie požiadavky na pravosť, kvalitu a zdravie, ktoré sú primerané vlastnostiam dotknutých rodov, druhov alebo kategórií, mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie požiadaviek na produkciu a kvalitu a certifikačných schém pre tieto rody alebo druhy a pokiaľ ide o stanovenie požiadaviek na kvalitu pri sprístupňovaní určitých častí rastlín a sadbového materiálu druhov a umelých hybridov lesného reprodukčného materiálu na trhu. (56) Aby sa zabezpečilo, že rastlinný rozmnožovací materiál sa sprístupňuje na trhu za podmienok prispôsobených osobitným vlastnostiam konkrétnych rodov alebo druhov, ku ktorým patrí, mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o maximálnu veľkosť, zloženie a identifikáciu dávok a požiadavky týkajúce sa malých balení rastlinného rozmnožovacieho materiálu patriaceho do určitých rodov alebo druhov. (57) S cieľom prispôsobiť pravidlá týkajúce sa úradných návesiek a návesiek prevádzkovateľov vlastnostiam určitých typov rastlinného rozmnožovacieho materiálu mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie dodatočných pravidiel týkajúcich sa návesky pre osobitné kategórie a iné skupiny rastlinného rozmnožovacieho materiálu, označení týkajúcich sa čísla návesky, označení generácií predzákladného, základného, certifikovaného a štandardného materiálu, označenia typov odrôd vrátane vnútrodruhových alebo medzidruhových hybridov, označenia rozdelení kategórií zodpovedajúcich rôznym podmienkam, v prípade zmesí označenia percentuálnych hmotnostných podielov jednotlivých komponentov podľa druhov a prípadne podľa odrôd a označení týkajúcich sa zamýšľaného použitia materiálu. (58) S cieľom zabezpečiť schopnosť profesionálnych prevádzkovateľov riadne vykonávať spoľahlivú certifikáciu dotknutého rastlinného rozmnožovacieho materiálu mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie podrobnejších požiadaviek týkajúcich sa kvalifikácie profesionálnych prevádzkovateľov a inšpektorov, ktorí môžu byť poverení certifikačnými činnosťami, vhodnosti priestorov a dostupnosti určitého vybavenia, ktoré musia profesionálni prevádzkovatelia a laboratóriá použiť. (59) S cieľom zabezpečiť aktualizáciu noriem úradného dohľadu nad certifikáciou vykonávanou prevádzkovateľmi primeranú vlastnostiam určitých rodov alebo druhov mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie podrobnejších požiadaviek týkajúcich sa spôsobu, akým príslušné orgány musia dohliadať na certifikáciu. (60) S cieľom zaistiť aktualizáciu noriem pre opatrenia vykonávané po certifikácii primeranú vlastnostiam určitých rodov alebo druhov mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie požiadaviek týkajúcich sa podielu vzoriek, ktoré sa majú odovzdať na účely testov, a postupu testovania. (61) S cieľom zabezpečiť, aby sa zmesi rastlinného rozmnožovacieho materiálu produkovali a sprístupňovali na trhu v súlade s požiadavkami na kvalitu zodpovedajúcimi príslušným rodom a druhom, a s cieľom zabezpečiť, aby sa ich používatelia mohli rozhodovať na základe čo najúplnejších informácií, mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o prijímanie pravidiel týkajúcich sa produkcie zmesí rastlinného rozmnožovacieho materiálu, ktorý patrí do rôznych rodov alebo druhov uvedených v prílohe I alebo rôznych odrôd týchto rodov alebo druhov, a ich sprístupňovania na trhu a pokiaľ ide o prijímanie pravidiel týkajúcich sa zmesi rastlinného rozmnožovacieho materiálu, ktorý patrí do rodov alebo druhov uvedených v prílohe I, s rastlinným rozmnožovacím materiálom patriacim do rodov alebo druhov, ktoré nie sú uvedené v prílohe I. (62) Aby sa zabezpečilo, že rastlinný rozmnožovací materiál patriaci do odrôd, ktorých registrácia práve prebieha, sa sprístupňuje na trhu transparentným spôsobom a len v obmedzenej miere, mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie požiadaviek týkajúcich sa označovania balení a maximálnych povolených množstiev, ktoré môžu byť sprístupňované na trhu pre určité rody alebo druhy. (63) S cieľom zabezpečiť, aby sa materiál zastupujúci okrajový segment trhu sprístupňoval na trhu v obmedzenej miere a transparentne, mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie maximálnej veľkosti balení, nádob alebo zväzkov a požiadavky týkajúce sa vysledovateľnosti, dávok a označovania dotknutého materiálu zastupujúceho okrajový segment trhu. (64) Je dôležité zabezpečiť, aby rastlinný rozmnožovací materiál bez konečnej certifikácie a osivo, pri ktorom nie je potvrdené dodržanie požiadaviek na klíčivosť, za určitých podmienok mohli byť produkované a sprístupňované na trhu. Preto by sa mala v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie osobitných pravidiel pre rastlinný rozmnožovací materiál týkajúcich sa balení, nádob a zväzkov, pravidiel týkajúcich sa malých balení a nádob, označovania tohto materiálu, trvania obdobia, počas ktorého sa takéto osivo môže sprístupňovať na trhu, ako aj obsahu predbežných analytických správ o klíčivosti. (65) Je dôležité zabezpečiť, aby rastlinný rozmnožovací materiál dovezený z tretích krajín spĺňal požiadavky tohto nariadenia. Preto by sa mala v súlade s článkom 290 ZFEÚ na Komisiu delegovať právomoc prijímať akty, pokiaľ ide o rozhodovanie o tom, či rastlinný rozmnožovací materiál určitých rodov, druhov alebo kategórií, ktorý bol vyprodukovaný v tretej krajine alebo v konkrétnych oblastiach tretej krajiny, spĺňa požiadavky rovnocenné s požiadavkami platnými pre rastlinný rozmnožovací materiál produkovaný a sprístupňovaný na trhu v Únii. (66) Je dôležité zabezpečiť, aby produkcia rastlinného rozmnožovacieho materiálu určitých rodov alebo druhov a jeho sprístupňovanie na trhu reagovali na zvýšené požiadavky spoločnosti týkajúce sa ich poľnohospodárskej výkonnosti a kvalitatívnych vlastností pre spracovanie. S cieľom držať krok s technickým a hospodárskym vývojom v odvetví by sa v súlade s článkom 290 ZFEÚ mala na Komisiu delegovať právomoc prijímať akty, pokiaľ ide o zapisovanie rodov alebo druhov s osobitnou dôležitosťou pre uspokojivý a udržateľný rozvoj poľnohospodárstva v Únii. (67) S cieľom zaistiť aktualizáciu noriem pre registráciu odrôd primeranú vlastnostiam rodov alebo druhov s mimoriadnym významom pre udržateľný rozvoj poľnohospodárstva v Únii mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie pravidiel pre registráciu odrôd týchto rodov alebo druhov vzhľadom na ich odolnosť proti škodcom, zníženú potrebu vstupu špecifických zdrojov, znížený obsah nežiaducich látok a zvýšenú prispôsobivosť rozdielnemu agroklimatickému prostrediu. (68) S cieľom zabezpečiť aktualizáciu podmienok pre vhodnosť pomenovaní odrôd v konkrétnych prípadoch by sa mala v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie pravidiel týkajúcich sa vzťahu pomenovaní k ochranným známkam, ich vzťahu k zemepisným označeniam alebo označeniam pôvodu pre poľnohospodárske výrobky, písomných súhlasov držiteľov prednostných práv na odstránenie prekážok pre vhodnosť pomenovania, osobitných kritérií na určenie toho, či pomenovanie je zavádzajúce alebo mätúce a použitia pomenovania v podobe kódu. (69) Je dôležité zabezpečiť, aby rastlinný rozmnožovací materiál patriaci do klonov bolo možné produkovať a sprístupňovať na trhu len vtedy, ak spĺňa určité kvalitatívne a zdravotné požiadavky a patrí do rodov alebo druhov, ktoré majú osobitný význam pre určité segmenty trhu. Preto by sa mala v súlade s článkom 290 ZFEÚ na Komisiu delegovať právomoc prijímať akty, pokiaľ ide o prijímanie kvalitatívnych a zdravotných požiadaviek pre klony určitých rodov alebo druhov a pokiaľ ide o zapisovanie rodov alebo druhov, ku ktorým klony musia patriť, aby mohli byť sprístupňované na trhu. (70) S cieľom zabezpečiť, aby bola zachovaná aktuálnosť informácií poskytnutých v žiadostiach o registráciu odrôd vzhľadom na vývoj odvetvia a ich relevantnosť vo vzťahu ku konkrétnym vlastnostiam odrôd patriacich do týchto rodov alebo druhov, mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie doplňujúcich položiek, ktoré sa majú uviesť v žiadosti pre určité rody alebo druhy. (71) S cieľom zaistiť aktualizáciu noriem pre audity priestorov na odborné preskúmania a organizácie týchto preskúmaní zo strany agentúry a príslušných orgánov by sa mala v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie pravidiel týkajúcich sa týchto auditov. (72) S cieľom zaistiť aktualizáciu noriem pre odborné preskúmania odrôd by sa mala v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie pravidiel týkajúcich sa povinností v oblasti kvalifikácie a odbornej prípravy zamestnancov príslušných orgánov alebo žiadateľov, vybavenia potrebného na vykonávanie odborného preskúmania, zriadenia referenčných kolekcií odrôd, zavedenia systémov riadenia kvality a vykonávania pestovateľských pokusov a laboratórnych testov pre určité rody alebo druhy. (73) S cieľom zabezpečiť primeranú, spravodlivú a aktuálnu výšku poplatkov, ktoré musia zaplatiť žiadatelia za registráciu odrody v registri odrôd Únie, mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie výšky poplatkov, ktoré má zaplatiť žiadateľ. (74) S cieľom zabezpečiť predkladanie úplných informácií o lesnom reprodukčnom materiáli určitých kategórií alebo druhov by sa mala v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie podmienok, za ktorých náveska prevádzkovateľa musí byť doplnená ďalším dokladom vystaveným profesionálnym prevádzkovateľom. (75) S cieľom zamedziť riziká vo vzťahu ku kvalite a zdraviu dotknutého lesného reprodukčného materiálu by sa mala v súlade s článkom 290 ZFEÚ na Komisiu delegovať právomoc prijímať akty, pokiaľ ide o doplnenie požiadaviek stanovených v tomto nariadení, ktoré sa týkajú klonov a zmesí klonov tak, že sa určí maximálny počet rokov alebo maximálny počet rametov, na ktorý by sa malo obmedziť schválenie klonov alebo zmesí klonov. (76) Aby sa zabezpečilo, že vyňatie malých množstiev osiva lesného reprodukčného materiálu z požiadaviek na poskytnutie informácií týkajúcich sa klíčivosti alebo životnosti sa uplatňuje primeraným spôsobom, mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie maximálnych množstiev týchto malých množstiev pre určité typy lesného reprodukčného materiálu. (77) Aby sa zabezpečilo, že nákladové položky pre poplatky vyberané príslušnými orgánmi za registráciu schválených zdrojov reprodukčného materiálu a vydávanie listov o pôvode zodpovedajú vykonávanej činnosti a sú aktuálne, mala by sa v súlade s článkom 290 ZFEÚ na Komisiu delegovať právomoc prijímať akty, pokiaľ ide o stanovenie týchto položiek. (78) Je mimoriadne dôležité, aby Komisia viedla náležité konzultácie v priebehu prípravných prác na prijatí delegovaných aktov, a to aj na expertnej úrovni. Pri príprave a vypracúvaní delegovaných aktov by Komisia mala zabezpečiť súčasné, včasné a primerané postúpenie príslušných dokumentov Európskemu parlamentu a Rade. (79) Na Komisiu by sa mali preniesť vykonávacie právomoci s cieľom zabezpečiť jednotné podmienky implementácie ustanovení tohto nariadenia týkajúcich sa: a) povolenia pre členské štáty prijať prísnejšie požiadavky ako tie, ktoré sa prijali podľa tohto nariadenia, týkajúce sa rastlinného rozmnožovacieho materiálu zapísaných rodov alebo druhov a lesného reprodukčného materiálu zapísaných druhov a umelých hybridov, b) prijatia núdzových opatrení, c) povolenia pre členské štáty umožniť na obdobie najviac jedného roka produkciu rastlinného rozmnožovacieho materiálu patriaceho do odrody zapísaných rodov alebo druhov, ktorá ešte nie je zapísaná v národnom registri odrôd alebo v registri odrôd Únie, a jeho sprístupňovanie na trhu, d) povolenia pre členské štáty umožniť na obdobie najviac jedného roka sprístupňovanie rastlinného rozmnožovacieho materiálu zapísaných rodov alebo druhov, ktoré spĺňajú miernejšie požiadavky ako tie, ktoré sa prijali podľa tohto nariadenia, na trhu, e) organizácie dočasných pokusov, f) formátu národných registrov odrôd a registra odrôd Únie, g) formátu žiadosti o registráciu odrôd, h) postupov týkajúcich sa predkladania hlásení o registrácii odrôd, i) formy národných zoznamov týkajúcich sa lesného reprodukčného materiálu, j) formátu hlásenia o zapísaní lesného reprodukčného materiálu do národného zoznamu a k) formátu listov o pôvode pre lesný reprodukčný materiál. (80) Tieto vykonávacie právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie. (81) Toto nariadenie rešpektuje základné práva a dodržiava zásady uznané najmä v Charte základných práv Európskej únie, predovšetkým rešpektovanie súkromného a rodinného života, vlastnícke právo, ochrana osobných údajov, sloboda podnikania a sloboda umenia a vedeckého bádania. Členské štáty by mali toto nariadenie uplatňovať v súlade s uvedenými právami a zásadami. (82) Keďže cieľ tohto nariadenia, teda stanovenie pravidiel týkajúcich sa produkcie rastlinného rozmnožovacieho materiálu a jeho sprístupňovania na trhu na zabezpečenie kvality materiálu a poskytnutie možnosti používateľom rozhodovať sa na základe čo najúplnejších informácií, nie je možné uspokojivo dosiahnuť na úrovni jednotlivých členských štátov, ale z dôvodov jeho dôsledkov, zložitosti, cezhraničného a medzinárodného charakteru ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa, PRIJALI TOTO NARIADENIE: ČASŤ I VŠEOBECNÉ USTANOVENIA Článok 1 Rozsah pôsobnosti Týmto nariadením sa stanovujú pravidlá, ktoré sa týkajú: a) produkcie rastlinného rozmnožovacieho materiálu s cieľom sprístupňovať ho na trhu a b) sprístupňovania rastlinného rozmnožovacieho materiálu na trhu. Článok 2 Výnimky Toto nariadenie sa nevzťahuje rastlinný rozmnožovací materiál: a) určený výlučne na testovanie alebo vedecké účely; b) určený výlučne na účely šľachtenia; c) určený výlučne pre genetické banky, organizácie a siete na zachovanie genetických zdrojov a udržiavaný v takýchto bankách, organizáciách a sieťach, alebo pre osoby, ktoré patria k týmto organizáciám a sieťam; d) vymieňaný v naturáliách medzi osobami, ktoré nie sú profesionálnymi prevádzkovateľmi. Článok 3 Vymedzenie pojmov Na účely tohto nariadenia sa uplatňuje toto vymedzenie pojmov: 1) „rastliny“ znamenajú rastliny v zmysle vymedzenia v článku 2 ods. 1 nariadenia (EÚ) č. .../... (Úrad pre publikácie, prosím, vložte číslo nariadenia o ochranných opatreniach proti škodcom rastlín) o ochranných opatreniach proti škodcom rastlín; 2) „rastlinný rozmnožovací materiál“ znamená rastlinu(-y), schopnú(-é) produkovať celé rastliny a určenú(-é) na tento účel; 3) „materská rastlina“ znamená identifikovanú rastlinu, z ktorej sa odoberá rastlinný rozmnožovací materiál na reprodukciu nových rastlín; 4) „generácia“ znamená skupinu rastlín predstavujúcich jednu úroveň v rade zostupu množenia rastlín; 5) „sprístupňovanie na trhu“ znamená držanie na účely predaja v rámci Únie, vrátane ponuky na predaj alebo na akúkoľvek inú formu prevodu, a predaj, distribúciu, dovoz do Únie a vývoz z Únie, ako aj iné formy prevodu, či už za úhradu alebo bezplatne; 6) „profesionálny prevádzkovateľ“ znamená akúkoľvek fyzickú alebo právnickú osobu vykonávajúcu v rámci svojho povolania aspoň jednu z nasledujúcich činností súvisiacich s rastlinným rozmnožovacím materiálom: a) produkcia; b) šľachtenie; c) udržiavanie; d) poskytovanie služieb; e) uchovávanie vrátane skladovania a f) sprístupňovanie na trhu; 7) „príslušné orgány“ znamenajú príslušné orgány v zmysle vymedzenia v súlade s článkom 2 ods. 5 nariadenia (EÚ) č...../.... [Úrad pre publikácie, prosím, vložte číslo nariadenia o úradných kontrolách]; 8) „geneticky modifikovaný organizmus“ znamená geneticky modifikovaný organizmus v zmysle vymedzenia v článku 2 ods. 2 smernice 2001/18/ES; 9) „lesný reprodukčný materiál“ znamená rastlinný rozmnožovací materiál určený na lesnícke účely; 10) „dávka“ znamená jednotku rastlinného rozmnožovacieho materiálu, ktorá je identifikovateľná podľa homogenity svojho zloženia a pôvodu. Článok 4 Voľný obeh Rastlinný rozmnožovací materiál nepodlieha žiadnym obmedzeniam, pokiaľ ide o jeho produkciu a sprístupňovanie na trhu, okrem obmedzení, ktoré sú stanovené v tomto nariadení, v smernici 94/62/ES, nariadení (ES) č. 338/97, smernici 2001/18/EC, nariadení (ES) č. 1829/2003, nariadení (ES) č. 1830/2003, nariadení (EÚ) č. …/… [Úrad pre publikácie, prosím, vložte číslo nariadenia o ochranných opatreniach proti škodcom rastlín], ako aj v právnych predpisoch Únie, ktorými sa obmedzuje produkcia alebo sprístupňovanie cudzích invazívnych druhov na trhu. ČASŤ II PROFESIONÁLNI PREVÁDZKOVATELIA Článok 5 Registre profesionálnych prevádzkovateľov Profesionálni prevádzkovatelia sa registrujú v registroch uvedených v článku 61 nariadenia (ES) č..../... (Úrad pre publikácie, prosím, vložte číslo nariadenia o ochranných opatreniach proti škodcom rastlín) v súlade s ustanoveniami článku 62 uvedeného nariadenia. Článok 6 Hlavné povinnosti profesionálnych prevádzkovateľov Profesionálni prevádzkovatelia zabezpečujú, aby rastlinný rozmnožovací materiál vyprodukovaný a sprístupňovaný na trhu, ktorý podlieha ich kontrole, spĺňal požiadavky tohto nariadenia. Článok 7 Osobitné povinnosti profesionálnych prevádzkovateľov, ktorí produkujú rastlinný rozmnožovací materiál Profesionálni prevádzkovatelia, ktorí produkujú rastlinný rozmnožovací materiál: a) sú k dispozícii osobne alebo vymenujú osobu, ktorá spolupracuje s príslušnými orgánmi na účely uľahčenia úradných kontrol; b) identifikujú a monitorujú kritické body procesu produkcie alebo sprístupňovania materiálu na trhu, ktoré môžu ovplyvniť kvalitu rastlinného rozmnožovacieho materiálu; c) vedú záznamy o monitorovaní kritických bodov uvedených v písmene b), ktoré sa na požiadanie príslušných orgánov sprístupňujú na účely preskúmania; d) zabezpečujú, aby bolo možné dávky samostatne identifikovať; e) uchovávajú aktualizované informácie o priestoroch a iných miestach, ktoré sa používajú na produkciu rastlinného rozmnožovacieho materiálu; f) zabezpečujú, aby príslušné orgány mali prístup k priestorom produkcie vrátane priestorov a polí tretích zmluvných strán, k záznamom z monitorovania a ku všetkým súvisiacim dokumentom; g) v prípade potreby prijímajú opatrenia na zachovanie pravosti rastlinného rozmnožovacieho materiálu v súlade s uplatniteľnými požiadavkami tohto nariadenia; h) na požiadanie sprístupňujú príslušným orgánom všetky zmluvy s tretími stranami. Článok 8 Vysledovateľnosť 1. Profesionálni prevádzkovatelia zabezpečujú, aby bol rastlinný rozmnožovací materiál vysledovateľný vo všetkých fázach jeho produkcie a sprístupňovania na trhu. 2. Na účely odseku 1 profesionálni prevádzkovatelia uchovávajú informácie, pomocou ktorých môžu identifikovať profesionálnych prevádzkovateľov, ktorí im dodali rastlinný rozmnožovací materiál, ako aj príslušný materiál. Na požiadanie sprístupňujú takéto informácie príslušným orgánom. 3. Na účely odseku 1 uchovávajú profesionálni prevádzkovatelia informácie, pomocou ktorých môžu identifikovať osoby, ktorým dodali rastlinný rozmnožovací materiál a príslušný materiál, pokiaľ tento materiál nebol dodávaný v maloobchodnej sieti. Na požiadanie takéto informácie sprístupňujú príslušným orgánom. 4. V prípade iného rastlinného rozmnožovacieho materiálu ako lesný reprodukčný materiál vedú profesionálni prevádzkovatelia záznamy o rastlinnom rozmnožovacom materiáli uvedenom v odsekoch 2 a 3 počas troch rokov po tom, ako im bol tento materiál dodaný, alebo po tom, ako ho dodali. V prípade lesného reprodukčného materiálu toto obdobie trvá desať rokov. ČASŤ III RASTLINNÝ ROZMNOŽOVACÍ MATERIÁL OKREM LESNÉHO REPRODUKČNÉHO MATERIÁLU HLAVA I Všeobecné ustanovenia Článok 9 Rozsah pôsobnosti Táto časť sa vzťahuje na produkciu rastlinného rozmnožovacieho materiálu okrem lesného reprodukčného materiálu s cieľom sprístupňovať ho na trhu a na sprístupňovanie takéhoto materiálu na trhu. Článok 10 Vymedzenie pojmov Na účely tejto časti sa uplatňuje toto vymedzenie pojmov: (1) „odroda“ znamená skupinu rastlín v rámci jedného botanického taxónu najnižšieho známeho radu, ktorá spĺňa tieto požiadavky: a) je definovaná prejavom vlastností vyplývajúcim z daného genotypu alebo kombinácie genotypov; b) je odlíšená od akejkoľvek inej skupiny rastlín prejavom aspoň jednej z vlastností, ako sa uvádza v písmene a), a c) považuje sa za jednotku vzhľadom na jej spôsobilosť rozmnožovať sa nezmenená; (2) „úradný popis“ znamená popis odrody, ktorý vypracoval príslušný orgán a ktorý zahŕňa osobitné vlastnosti odrody a zároveň umožňuje identifikáciu tejto odrody na základe skúšky jej odlišnosti, vyrovnanosti a stálosti; (3) „úradne uznaný popis“ znamená popis odrody, ktorý bol uznaný príslušným orgánom, zahŕňa osobitné vlastnosti odrody, umožňuje jej identifikáciu a bol získaný iným spôsobom, ako je skúška odlišnosti, vyrovnanosti a stálosti odrody v súlade s pravidlami uplatniteľnými v čase registrácie tejto odrody v súlade s článkom 79; (4) „klon“ znamená individuálne potomstvo pôvodne získané z inej rastliny vegetatívnym rozmnožovaním, ktoré s ňou zostáva geneticky identické; (5) „udržiavanie odrody“ znamená opatrenia, ktorých cieľom je zabezpečiť, aby odroda zostala konzistentná so svojím popisom; (6) „predzákladný materiál“ znamená rastlinný rozmnožovací materiál v prvom štádiu produkcie, ktorý je určený na produkciu iných kategórií rastlinného rozmnožovacieho materiálu; (7) „základný materiál“ znamená rastlinný rozmnožovací materiál, ktorý bol vyprodukovaný z predzákladného materiálu a je určený na produkciu certifikovaného materiálu; (8) „certifikovaný materiál“ znamená rastlinný rozmnožovací materiál, ktorý bol vyprodukovaný z predzákladného alebo základného materiálu; (9) „štandardný materiál“ znamená rastlinný rozmnožovací materiál s výnimkou predzákladného, základného alebo certifikovaného materiálu; (10) „kategória“ znamená predzákladný materiál, základný materiál, certifikovaný materiál alebo štandardný materiál. HLAVA II Produkcia rastlinného rozmnožovacieho materiálu, ktorý patrí medzi rody a druhy uvedené v prílohe I, a jeho sprístupňovanie na trhu KAPITOLA I Úvodné ustanovenia Článok 11 Rozsah pôsobnosti 1. Táto hlava sa vzťahuje na produkciu a sprístupňovanie na trhu rastlinného rozmnožovacieho materiálu patriaceho medzi rody a druhy, ktoré spĺňajú jedno alebo viaceré z nasledujúcich kritérií: a) predstavujú významnú oblasť produkcie; b) predstavujú významnú hodnotu produkcie; c) sú vyprodukované alebo sprístupňované na trhu značným počtom profesionálnych prevádzkovateľov v Únii; d) obsahujú látky, ktoré musia pri všetkých alebo jednotlivých použitiach podliehať osobitným pravidlám týkajúcim sa ochrany zdravia ľudí, zdravia zvierat a životného prostredia. 2. Rody a druhy uvedené v odseku 1 sú zapísané v prílohe I. 3. Komisia je splnomocnená prijímať delegované akty v súlade s článkom 140, ktorými sa mení príloha I s cieľom prispôsobiť ju vývoju vedeckých a technických poznatkov a ekonomických informácií. 4. Táto hlava sa vzťahuje aj na podpníky a iné časti rastlín (ďalej spoločne len „podpníky“) patriace k rodom a druhom, ktoré nie sú uvedené v prílohe I, ak sa do nich vštepil materiál jedného z rodov alebo druhov uvedených v prílohe I alebo ich hybridov. Článok 12 Kategórie rastlinného rozmnožovacieho materiálu 1. Rastlinný rozmnožovací materiál sa môže produkovať a sprístupňovať na trhu len v rámci jednej z týchto kategórií: a) predzákladný materiál; b) základný materiál; c) certifikovaný materiál; d) štandardný materiál. 2. Rastlinný rozmnožovací materiál sa nesmie produkovať a sprístupňovať na trhu ako štandardný materiál, ak patrí medzi rody alebo druhy, pre ktoré sú náklady a činnosti súvisiace s certifikáciou potrebné na produkciu a sprístupňovanie na trhu rastlinného rozmnožovacieho materiálu v podobe predzákladného, základného a certifikovaného materiálu primerané: a) cieľu zaistiť potravinovú a krmivovú bezpečnosť a b) vyššiemu stupňu pravosti, zdravia a kvality rastlinného rozmnožovacieho materiálu, ktorý je výsledkom splnenia požiadaviek na predzákladný, základný a certifikovaný materiál v porovnaní s podmienkami pre štandardný materiál. 3. Komisia je splnomocnená prijímať delegované akty v súlade s článkom 140, ktorými sa vytvára zoznam rodov a druhov, ktorých rastlinný rozmnožovací materiál sa nesmie uvádzať na trh ako štandardný materiál, ako sa uvádza v odseku 2. 4. Odchylne od odsekov 2 a 3 sa rastlinný rozmnožovací materiál produkuje a sprístupňuje na trhu ako štandardný materiál len vtedy, ak nastane jeden alebo viacero z nasledujúcich prípadov: a) patrí k odrode s úradne uznaným popisom; b) ide o heterogénny materiál v zmysle článku 14 ods. 3; c) je to materiál zastupujúci okrajový segment trhu v zmysle článku 36 ods. 1. KAPITOLA II Požiadavky na produkciu a sprístupňovanie na trhu Oddiel 1 Zoznam požiadaviek Článok 13 Produkcia a sprístupňovanie predzákladného, základného, certifikovaného a štandardného materiálu na trhu 1. Rastlinný rozmnožovací materiál, vyprodukovaný a sprístupňovaný na trhu, musí spĺňať tieto požiadavky: a) požiadavky na registráciu stanovené v oddiele 2; b) požiadavky na produkciu a kvalitu stanovené v oddiele 3 pre príslušnú kategóriu; c) požiadavky na manipuláciu stanovené v oddiele 4; d) požiadavky na identifikáciu a v uplatniteľnom prípade požiadavky na certifikáciu stanovené v oddiele 5. 2. Odsek 1 písm. b) sa nevzťahuje na požiadavky na produkciu rastlinného rozmnožovacieho materiálu uvedeného v článku 14 ods. 3 a článku 36. Článok 14 Požiadavka na príslušnosť k registrovaným odrodám 1. Rastlinný rozmnožovací materiál sa môže produkovať a sprístupňovať na trhu len vtedy, ak patrí k odrode registrovanej v národnom registri odrôd uvedenom v článku 51 alebo v registri odrôd Únie uvedenom v článku 52. 2. Odchylne od odseku 1 tohto článku sa podpníky môžu produkovať a sprístupňovať na trhu bez toho, aby patrili k odrode registrovanej v národnom registri odrôd alebo v registri odrôd Únie. 3. Komisia je splnomocnená prijímať delegované akty v súlade s článkom 140, ktorými sa stanovuje, že odchylne od odseku 1 tohto článku sa rastlinný rozmnožovací materiál môže produkovať a sprístupňovať na trhu bez toho, aby patril k odrode v zmysle článku 10 ods. 1 (ďalej len „heterogénny materiál“) a aby spĺňal požiadavky na odlišnosť, vyrovnanosť a stálosť, ako sa stanovuje v článkoch 60, 61 a 62 a uspokojivú hodnotu pre pestovanie a/alebo využitie alebo udržateľnú hodnotu pre pestovanie a/alebo využitie, ako sa stanovuje v článkoch 58 a 59. V uvedených delegovaných aktoch sa pre heterogénny materiál môže stanoviť jedna alebo viacero z týchto požiadaviek: a) pravidlá označovania a balenia; b) pravidlá týkajúce sa opisu materiálu vrátane metód šľachtenia a použitého rodičovského materiálu, opisu systému produkcie rastlinného rozmnožovacieho materiálu a dostupnosti štandardných vzoriek; c) pravidlá, na základe ktorých musí profesionálny prevádzkovateľ uchovávať informácie a vzorky z produkcie, a pravidlá týkajúce sa udržiavania materiálu; d) zavedenie registrov heterogénneho materiálu príslušnými orgánmi, stanovenie metód registrácie a obsahu týchto registrov; e) zavedenie poplatkov a nákladových položiek na výpočet týchto poplatkov v súvislosti s registráciou heterogénneho materiálu uvedeného v bode d) tak, aby sa zabezpečilo, že poplatky nebudú predstavovať prekážku registrácie príslušného heterogénneho materiálu. Uvedené delegované akty sa prijmú do [Úrad pre publikácie, prosím, vložte dátum uplatňovania tohto nariadenia...]. Môžu sa prijímať v súvislosti s konkrétnymi rodmi alebo druhmi. Článok 15 Požiadavka na príslušnosť k registrovaným klonom Rastlinný rozmnožovací materiál, ktorý patrí ku klonu, sa môže produkovať a sprístupňovať na trhu len vtedy, ak je príslušný klon registrovaný v národnom registri odrôd uvedenom v článku 51 alebo v registri odrôd Únie uvedenom v článku 52. Oddiel 2 Požiadavky na produkciu a kvalitu Článok 16 Požiadavky na produkciu a kvalitu rastlinného rozmnožovacieho materiálu 1. Rastlinný rozmnožovací materiál sa produkuje v súlade s požiadavkami na produkciu stanovenými v časti A prílohy II a sprístupňuje sa na trhu len vtedy, ak spĺňa požiadavky na kvalitu stanovené v časti B prílohy II. 2. Komisia je splnomocnená prijímať delegované akty v súlade s článkom 140, ktorými sa dopĺňajú požiadavky uvedené v odseku 1. V prípade potreby sa v týchto delegovaných aktoch môžu špecifikovať požiadavky stanovené v časti D prílohy II. 3. V týchto delegovaných aktoch sa zohľadňujú odporúčania k príslušným medzinárodným technickým a vedeckým normám: a) pravidlá a predpisy systému certifikácie osiva Organizácie pre hospodársku spoluprácu a rozvoj (ďalej len „OECD“); b) normy Európskej hospodárskej komisie OSN (ďalej len „EHK OSN“) týkajúce sa sadiva zemiakov; c) pravidlá Medzinárodného združenia pre kontrolu osív (ďalej len „ISTA“) týkajúce sa odberu vzoriek a testovania; d) pravidlá Európskej a stredozemnej organizácie pre ochranu rastlín (ďalej len „EPPO“). 4. Komisia je splnomocnená prijímať delegované akty v súlade s článkom 140, ktorými sa menia časti A a B prílohy II s cieľom prispôsobiť ich vedeckému a technickému vývoju. Oddiel 3 Požiadavky na manipuláciu Článok 17 Dávky 1. Rastlinný rozmnožovací materiál sa sprístupňuje na trhu v dávkach. Tieto dávky sú dostatočne homogénne a identifikované ako odlišné od iných dávok rastlinného rozmnožovacieho materiálu. 2. Počas spracúvania, balenia, skladovania, prepravy alebo pri dodávaní sa dávky rastlinného rozmnožovacieho materiálu rôzneho pôvodu môžu zlúčiť do novej dávky. V takom prípade profesionálny prevádzkovateľ uchováva záznamy aj s údajmi o pôvode jednotlivých zložiek novej dávky. 3. Počas spracúvania, balenia, skladovania, prepravy alebo pri dodávaní sa dávky rastlinného rozmnožovacieho materiálu môžu rozdeliť na dve alebo viac dávok. V takom prípade profesionálny prevádzkovateľ uchováva záznamy týkajúce sa pôvodu nových dávok. 4. Komisia je splnomocnená prijímať delegované akty v súlade s článkom 140, ktorými sa stanovujú ďalšie pravidlá pre konkrétne rody alebo druhy týkajúce sa jedného alebo viacerých z nasledujúcich prvkov: a) maximálna veľkosť dávok na zabezpečenie homogenity príslušného rastlinného rozmnožovacieho materiálu; b) zloženie dávok s cieľom zabezpečiť zachovanie pravosti príslušného rastlinného rozmnožovacieho materiálu; c) identifikácia dávok s cieľom zabezpečiť vysledovateľnosť príslušného rastlinného rozmnožovacieho materiálu. Článok 18 Balenia, nádoby a zväzky a pravidlá týkajúce sa malých balení a nádob 1. Rastlinný rozmnožovací materiál sa sprístupňuje na trhu vo forme samostatných rastlín alebo v baleniach, nádobách alebo zväzkoch. 2. Balenia a nádoby sú uzavreté takým spôsobom, aby ich nebolo možné otvoriť bez poškodenia uzáveru a v prípade obalov bez znakov nedovolenej manipulácie. 3. Zväzky sú zviazané tak, aby materiál tvoriaci časti zväzkov nemohol byť oddelený bez poškodenia pásky alebo pások. 4. Komisia je splnomocnená prijímať delegované akty v súlade s článkom 140, ktorými sa stanovujú pravidlá pre špecifické rody alebo druhy, ktoré sa týkajú jedného alebo viacerých z nasledujúcich prvkov: a) uzáver vrátane zapečatenia alebo opätovného zapečatenia balení, nádob alebo zväzkov, aby sa zabezpečila pravosť príslušného rastlinného rozmnožovacieho materiálu a zabránilo nekontrolovanému pomiešaniu dávok; b) zavedenie požiadavky, aby sa rastlinný rozmnožovací materiál sprístupňoval na trhu len v baleniach, nádobách alebo zväzkoch, čím sa umožní vysledovateľnosť príslušných dávok. 5. Komisia je splnomocnená prijímať delegované akty v súlade s článkom 140, ktorými sa stanovujú osobitné pravidlá produkcie určitých rodov alebo druhov v malých baleniach, nádobách alebo zväzkoch a ich sprístupňovania na trhu. Tieto pravidlá sa môžu týkať jedného alebo viacerých z nasledujúcich prvkov: a) maximálna veľkosť a objem malých balení, nádob alebo zväzkov; b) farba a obsah návesiek a metódy označovania malých balení, nádob alebo zväzkov; c) preskúmanie malých balení, nádob alebo zväzkov a rastlinného rozmnožovacieho materiálu, ktorý sa v nich nachádza; d) uzáver malých balení. Oddiel 4 Požiadavky na certifikáciu, identifikáciu a označovanie Článok 19 Certifikácia a identifikácia predzákladného, základného alebo certifikovaného materiálu a identifikácia štandardného materiálu 1. Predzákladný, základný alebo certifikovaný materiál musí byť certifikovaný a identifikovaný pomocou úradnej návesky (ďalej len „úradná náveska“). 2. Úradné návesky potvrdzujú, že predzákladný, základný alebo certifikovaný materiál spĺňa príslušné požiadavky na produkciu a kvalitu, ako sa uvádza v článku 16. 3. Certifikácia uvedená v odsekoch 1 a 2 je založená na poľných prehliadkach, odbere vzoriek a testovaní, ktoré sa vykonávajú v súlade s pravidlami uvedenými v článku 20 (ďalej len „certifikačné schémy“) a s ustanoveniami článkov 22 až 26. 4. Štandardný materiál sa identifikuje pomocou návesky prevádzkovateľa (ďalej len „náveska prevádzkovateľa“). 5. Návesky prevádzkovateľa osvedčujú, že štandardný materiál spĺňa príslušné požiadavky na kvalitu, ako sa uvádza v článku 16. Článok 20 Certifikačné schémy 1. Schémy certifikácie predzákladného, základného alebo certifikovaného materiálu sú stanovené v časti C prílohy II. 2. Komisia je splnomocnená prijímať delegované akty v súlade s článkom 140, ktorými sa dopĺňajú certifikačné schémy. V prípade potreby sa v týchto delegovaných aktoch môžu špecifikovať uvedené schémy, ako je stanovené v časti D prílohy II . 3. V týchto delegovaných aktoch sa zohľadňujú platné odporúčania k medzinárodným technickým a vedeckým normám, ako sú: a) pravidlá a predpisy systému certifikácie osiva OECD; b) normy EHK OSN týkajúce sa sadiva zemiakov; c) pravidlá ISTA týkajúce sa odberu vzoriek a testovania; d) pravidlá EPPO. 3. Komisia je splnomocnená prijímať delegované akty v súlade s článkom 140, ktorými sa mení časť C a časť D prílohy II s cieľom prispôsobiť ich vedeckému a technickému vývoju. Článok 21 Obsah úradnej návesky a návesky prevádzkovateľa 1. Úradná náveska a náveska prevádzkovateľa obsahujú informácie stanovené v časti A prílohy III. 2. Text na úradnej náveske a na náveske prevádzkovateľa musí byť napísaný v jednom z úradných jazykov Únie. Návesky musia byť čitateľné, text nezmazateľný a vytlačený na jednej strane. Náveska nesmie byť predtým použitá a musí byť ľahko viditeľná. 3. Úradná náveska musí mať pre každú kategóriu rastlinného rozmnožovacieho materiálu odlišnú farbu. 4. V prípade, že sa podľa článku 74 ods. 1 a článku 75 ods. 1 nariadenia (EÚ) č. .../... [Úrad pre publikácie, prosím, vložte číslo nariadenia o ochranných opatreniach proti škodcom rastlín] vyžaduje vydanie rastlinného pasu, musí úradná náveska zahŕňať rastlinný pas, ako sa stanovuje v článku 78 ods. 3 uvedeného nariadenia. 5. Komisia je splnomocnená prijímať delegované akty v súlade s článkom 140, ktorými sa stanovujú ďalšie požiadavky k požiadavkám uvedeným v odsekoch 1 a 2 týkajúce sa úradných návesiek a návesiek prevádzkovateľa. Tieto požiadavky sa týkajú jedného alebo viacerých z nasledujúcich prvkov: a) farby návesky pre špecifické kategórie a iné skupiny rastlinného rozmnožovacieho materiálu; b) označenia týkajúce sa čísla návesky; c) označenia generácií predzákladného, základného, certifikovaného a štandardného materiálu; d) označenie typov odrôd vrátane vnútrodruhových alebo medzidruhových hybridov; e) označenie ďalšieho rozdelenia kategórií spĺňajúcich rôzne podmienky; f) v prípade zmesí označenie percentuálnych hmotnostných podielov rôznych komponentov podľa druhov a, ak je to vhodné, podľa odrôd; g) údaje týkajúce sa zamýšľaného použitia materiálu. 6. Tento článok sa uplatňuje bez toho, aby bol dotknutý článok 49 ods. 4 nariadenia (ES) č. 1107/2009, pokiaľ ide o návesku a dokumenty, ktoré sú priložené k ošetreným osivám v zmysle uvedeného nariadenia. 7. Komisia stanoví prostredníctvom vykonávacích aktov formát(-y) úradnej návesky a návesky prevádzkovateľa. Uvedené formáty sa môžu stanoviť pre konkrétne rody alebo druhy. Tieto vykonávacie akty sa prijímajú v súlade s postupom preskúmania uvedeným v článku 141 ods. 3. Článok 22 Zodpovednosť za vyhotovenie a umiestnenie úradných návesiek Úradné návesky vyhotovuje a umiestňuje: a) profesionálny prevádzkovateľ pod úradným dohľadom príslušného orgánu alebo b) príslušný orgán, ak o to požiada o profesionálny prevádzkovateľ alebo ak príslušný profesionálny prevádzkovateľ nie je na tento úkon oprávnený podľa článku 23. Článok 23 Oprávnenie profesionálnych prevádzkovateľov vykonávať certifikáciu a vyhotovovať úradné návesky 1. Profesionálnych prevádzkovateľov môže príslušný orgán oprávniť, aby vykonávali certifikáciu a vyhotovovali úradné návesky pod úradným dohľadom, ako sa uvádza v článku 22 písm. a) len vtedy, ak spĺňajú všetky tieto podmienky: a) majú potrebné znalosti na to, aby splnili požiadavky týkajúce sa produkcie a kvality a ich činnosť je v súlade s certifikačnými schémami prijatými podľa článku 16 ods. 2 a článku 20 ods. 2 a v uplatniteľnom prípade spĺňajú požiadavky prijaté podľa tohto článku odseku 3 písm. a); b) vlastnia vhodné vybavenie a laboratóriá, aby mohli správne a účinne vykonávať túto činnosť v súlade s požiadavkami uvedenými v článku 16 ods. 2 a článku 20 ods. 2, alebo k takémuto vybaveniu a laboratóriám majú prístup, pričom ide najmä o vybavenie a laboratóriá, ktoré spĺňajú požiadavky prijaté podľa odseku 3 písm. b) a c); c) identifikovali a sú schopní monitorovať kritické body procesu produkcie, ktoré môžu ovplyvniť kvalitu a pravosť rastlinného rozmnožovacieho materiálu, a vedú záznamy o výsledkoch uvedeného monitorovania; d) sú schopní zabezpečiť, aby dávky bolo možné identifikovať, ako sa uvádza v článku 7; e) majú zavedené systémy a opatrenia na zabezpečenie toho, aby boli splnené požiadavky na vysledovateľnosť stanovené v článku 8; f) osoby vykonávajúce inšpekcie a pracovníci v laboratóriu majú primeranú kvalifikáciu, ktorá spĺňa požiadavky prijaté podľa odseku 3 písm. c). 2. Oprávnenie uvedené v odseku 1 sa môže udeliť v súvislosti s určitými alebo všetkými rodmi alebo druhmi. 3. Komisia je splnomocnená prijímať delegované akty v súlade s článkom 140, ktorými sa dopĺňajú ustanovenia odseku 1 s cieľom zabezpečiť schopnosť profesionálnych prevádzkovateľov riadne vykonávať spoľahlivú certifikáciu príslušného rastlinného rozmnožovacieho materiálu. Tieto delegované akty sa môžu týkať jedného alebo viacerých z nasledujúcich prvkov: a) kvalifikácia, odborná príprava a činnosti profesionálnych prevádzkovateľov a iných osôb, ktoré môžu profesionálni prevádzkovatelia poveriť vykonávaním poľných prehliadok, odberom vzoriek a testovaním; b) vhodnosť priestorov a dostupnosť náležitého vybavenia, ktoré príslušní profesionálni prevádzkovatelia používajú; c) požiadavky na laboratóriá, ktoré môžu profesionálni prevádzkovatelia poveriť testovaním. Článok 24 Úradný dohľad príslušných orgánov 1. Na účely úradného dohľadu uvedeného v článku 22 písm. a) vykonávajú príslušné orgány aspoň raz za rok audity s cieľom zabezpečiť, aby profesionálni prevádzkovatelia spĺňali požiadavky uvedené v článku 23. 2. Na účely úradného dohľadu uvedeného v článku 22 písm. a) príslušné orgány takisto vykonávajú úradné inšpekcie, odber vzoriek a testovanie na pomernej časti plodín na poli a na dávkach rastlinného rozmnožovacieho materiálu s cieľom potvrdiť, že uvedený materiál spĺňa požiadavky na produkciu a kvalitu uvedené v článku 16 ods. 2. Tento podiel sa určí na základe potenciálneho rizika, že nebudú splnené uvedené požiadavky. 3. Okrem inšpekcie, odberu vzoriek a testovania uvedených v odseku 2 môžu príslušné orgány vykonávať ďalšie poľné prehliadky, odber vzoriek alebo testovanie, ak o to profesionálny prevádzkovateľ požiada . 4. Komisia je splnomocnená prijímať delegované akty v súlade s článkom 140, ktorými sa dopĺňajú ustanovenia odsekov 1, 2 a 3. Tieto delegované akty sa môžu týkať jedného alebo viacerých z nasledujúcich prvkov: a) podiel plodín na poliach, ktoré majú byť predmetom inšpekcií, odberu vzoriek a testovania, ako sa uvádza v odseku 2, v prípade konkrétnych rodov alebo druhov; b) monitorovanie činností, ktoré majú vykonávať príslušné orgány. Článok 25 Úradné návesky, ktoré vyhotovujú príslušné orgány Ak úradné návesky vyhotovujú príslušné orgány, ako sa uvádza v článku 22 písmene b), príslušné orgány vykonávajú všetky potrebné poľné prehliadky, odber vzoriek a testovanie v súlade s certifikačnými schémami prijatými podľa článku 20 ods. 2 s cieľom potvrdiť splnenie požiadaviek na produkciu a kvalitu prijatých podľa článku 16 ods. 2. Článok 26 Odobratie alebo úprava oprávnenia 1. Ak príslušný orgán po udelení oprávnenia uvedeného v článku 23 ods. 1 zistí, že profesionálny prevádzkovateľ nespĺňa požiadavky uvedené v danom článku, požiada profesionálneho prevádzkovateľa, aby v stanovenej lehote prijal nápravné opatrenia. 2. Ak profesionálny prevádzkovateľ v stanovenej lehote neuplatní nápravné opatrenia uvedené v odseku 1 tohto článku, príslušný orgán oprávnenie bezodkladne odoberie alebo náležite upraví. Článok 27 Oznamovanie plánovanej produkcie a certifikácie predzákladného, základného a certifikovaného materiálu Profesionálni prevádzkovatelia informujú v primeranom čase príslušné orgány o svojom zámere produkovať predzákladný, základný a certifikovaný rastlinný rozmnožovací materiál a vykonávať certifikáciu uvedenú v článku 19 ods. 1. V uvedenom oznámení musia byť uvedené príslušné rastlinné druhy a kategórie. Článok 28 Vyhotovovanie návesiek prevádzkovateľov pre štandardný materiál Návesky prevádzkovateľov vyhotovuje a umiestňuje profesionálny prevádzkovateľ po tom, ako prostredníctvom svojich vlastných inšpekcií, odberu vzoriek a testovania overí, že rastlinný rozmnožovací materiál spĺňa požiadavky na produkciu a kvalitu uvedené v článku 16. Článok 29 Odkaz na dávky 1. Úradné návesky a návesky prevádzkovateľov sa vyhotovujú tak, že je na nich uvedený odkaz na príslušnú dávku. Umiestňujú sa podľa potreby na jednotlivé rastliny alebo na vonkajšiu stranu balení, nádob a zväzkov. 2. Ak je dávka rozdelená do viacerých dávok, vydá sa pre každú dávku nová úradná náveska alebo náveska prevádzkovateľa. Ak sa viac dávok spojí do novej dávky, vydá sa pre túto novú dávku nová úradná náveska alebo náveska prevádzkovateľa. KAPITOLA III Testy Článok 30 Následné testovanie predzákladného, základného a certifikovaného materiálu po certifikácii 1. Po vykonaní certifikácie uvedenej v článku 19 ods. 1 môžu príslušné orgány vykonávať testy na rastlinnom rozmnožovacom materiáli (ďalej len „následné testovanie po certifikácii“) s cieľom potvrdiť, že uvedený materiál spĺňa požiadavky na kvalitu uvedené v článku 16 ods. 2 a že je v súlade s certifikačnými schémami prijatými podľa článku 20 ods. 2. 2. Príslušné orgány navrhujú a plánujú následné testovanie po certifikácii na základe analýzy rizika týkajúceho sa možného nesúladu príslušného